Txirrindulari gazteak indartsu datozela argi utzi zuten herrigunean eginiko erakusketan

Eguraldiak lagundu ez bazuen ere, txirrindulari zein ikusle talde polita izan zen zapatuan Bergarako San Martin plazan. Gipuzkoako txapelketaren barruan, bailaraka antolatzen diren lasterketako bat izan zen asteburukoa. Debagoiena, Azkoitia-Azpeitia, Urretxu, Mendaro eta Mutrikuko txirrindulariak bildu ziren lasterketan dena emateko prest. Guztira, kimu mailako 35 txirrindulari izan ziren eta haur mailako 27.

ARGAZKI GALERIA

Maila bakoitzean gainera emakume bat edo beste izan zen lehen postua lortzeko borrokan. Maila bakoitzeko txirrindulariek 8 bira eman behar izan zieten 800 metroko ibilbide arriskutsuari. Izan ere, euriak gogoz bota zuen lasterketako momentuan eta errepidea oso bustia zegoen. Aurten gainera, Labegaraietako pista alde batera utzi eta lasterketa herrigunera ekartzeko apustua egin dute antolatzaileek "erakargarriagoa baita eta herritarrak gerturatzea errazagoa izateaz gain, kirol hau sustatzeko ere eraginkorragoa da".

Sailkapenari dagokionez, Kimu maila lehena Ander Blaquez oñatiarra izan zen, bere atzetik Xabier Isasi urretxuarra eta Mikel Orbea azkoitiarra iritsi ziren helmugara. Haur-mailan aldiz, Elgoibarko Imanol Alvarez gaztea izan zen garaile, bere atzetik Iñaki Salaberria urretxuarra eta Ion Astigarraga elgoibarra iritsi ziren helmugara.

Parte hartzaileen adierazpenak

Ander Blazquez, Kimu mailako garaileak zera esan zigun: "Oso pozik nago eginiko lasterketarekin. Ibilbidea polita zen, baina nahiko arriskutsua, San Pedro kalean bihurgune oso itxi bat zegoen eta nahiko kontuz pasa behar zen bertatik. Errepidea gainera oso bustia zegoen".

Imanol Alvarez, haur mailako garailea ere oso pozik azaldu zen "bai oso pozik nago eginiko lanarekin. Errepidea oso bustia eta arriskutsua bazegoen ere asko gustatu zait ibilbidea. Etorkizunean profesionala izatea nahi dut, nahiz eta oso zaila den, asko entrenatu behar da eta".

Antolatzaileak ere pozik ziren, nahiz eta eguraldiak ez zuen lagundu, hori adierazi zuen behintzat Asier Penabad lasterketako arduraldunak: "oso pozik gaude, nahiz eta eguraldiak ez digun lagundu ez dira erorketa asko egon. Gainera, aurten lasterketa herrigunera ekartzeko apustua egin dugu, nahiz eta arriskutsuagoa den, baina askoz politagoa izan da".

Deialdia

Ostegunero Agorrosingo atletismo pistan elkartzen dira 8 eta 14 urte bitarteko txirrindulariak, hala, norbait interesatua balego kirol hau praktikatzeko, probatzeko edota mundu hau hobeto eta gertutik ezagutzeko, Agorrosinera hurbiltzeko deia egin dute antolatzaileek. Kaskoa eta bizikleta eraman beharko da.


Zarauzko Ahal Duguk batzar irekia du udal hauteskundeez

Zarauzko Ahal Dugu Podemosek udal eta batzar nagusietarako hauteskundeetaz hitz egiteko batzar irekia egingo du gaur (martxoak 16). 19:00etan jarri dute hitzordua, Zarauzko Aritzbatalde kiroldegian (Zuberoa kalea 2ko sarreratik sartuta).

Otsailean osatu eta aurkeztu zuten Zarauzko Ahal Dugu Podemosekoen Zirkulua. Josean Sanchez da Zarauzko Zirkuluko idazkari nagusia. Zirkuluaren berri emateko orduan, garrantzia handiena herritarren parte hartzeari eman nahi diotela nabarmendu zuten: «Dena herritarrek aukeratzea nahi dugu, ez dugu nahi erabakiak bulego batean hartzea. Jendeak hitza izatea nahi dugu».

Zarauzko Ahal Dugu Podemosekoekin harremanetan jarri nahi dutenek podemoszarautz@gmail.com helbidera idatzi dezakete.


"Irudiaren bidez ere sortu edo aldatu ditzakegu erreferenteak"

KATTALIN MINERrek (Hernani, 1988) trebatu ditu genero ikuspegian Aiaraldea hedabideko langileak. Komunikabideek emakumeen ikusezintasunari aurre egiteko dituzten aukerez mintzatu da.

Komunikabideetan genero ikuspegia nola txertatu landu duzu Aiaraldea komunikabidean. Zergatik da garrantzitsua?

Batetik, genero ikuspegia (eta beste bazterkeria batzuk) txertatzeak kazetari eta komunikatzaile hobeak egiten gaituelako. Hau da, generoari adi egotea, informazioa modu errealago batean irakurtzea da; eta hala, irakurleari informazio zehatzagoa eskainiko diogu.

Eta, bestetik, komunikabideetan ustezko neutraltasunetik at dauden errealitate eta albisteak topatuko ditugulako, ingurune hurbilarekin zer ikusi handiagoa dutenak. Horrek egingo gaitu ezagun. Hedabideek emakumeen ikusezintasuna ezabatzen laguntzen dute.

"Hedabideek emakumeen ikusezintasuna ezabatzen laguntzen dute"

Nola ikusi duzu Aiaraldea, zentzu horretan?

Orokorrean plazerra da gaiarekiko interesa duten medioekin lan egitea. Niri asko gustatzen zait noan tokiko errealitatea ezagutzea eta horren baitan lan egitea, eta Aiaraldearen kasuan proiektu benetan interesgarria topatu dut. Genero gaien edo gai feministen inguruan interesa izateak lanaren erdia eginda dagoela esan nahi du. Hau da, kezka hori duen medioak (Aiaraldea kasu) lan txukuna egingo du, lehenengo puntua interesa baita. Beraz, zoragarri topatu dut!

"Aiaraldearen kasuan proiektu benetan interesgarria topatu dut. Genero gaien inguruan interesa izateak esan nahi du lanaren erdia eginda dagoela"

Medioen irudi eta diskurtsoek zein gabezia dituzte, zure ustez?

Ez da gauza bera medio txiki edo herri komunikabideez aritzea edo mass-mediarekin lan egitea. Bigarren kasuan, emakumeen estereotipo, rol, matxismo eta misoginia izugarria dago. Badirudi, ederra edo biktima izatea dela emakumea izanda medio batzuetan ateratzeko modu bakarra, eta jakina da emakumeok gauza askoz gehiago ere egiten ditugula. Garrantzitsua da herri komunikabideetatik edota hedabide etikoetatik irudi horiei buelta eta alternatibak eskaintzea.

Zeintzuk izan behar dira tokiko komunikabideen erronkak?

Tokiko komunikabideek sarri geure buruek uste baino toki garrantzitsuagoa hartzen dute herri edo eskualde mailan. Medio irakurrienak dira askotan, baina ez ditugu haintzat hartzen. Tokiko komunikabideek gertuko errealitatea erakusteko aukera eta betebeharra daukate, eta beraz, gertuen dagoen aniztasuna erakustekoa ere bai. Garrantzitsua da tokiko komunikabideek herrigintzatik zerbait beti edukitzea, eta herri hori eraikitzeko kriterio etiko eta feminista minimoak izatea.

"Tokiko komunikabideek gertuko errealitatea erakusteko aukera eta betebeharra daukate, eta beraz, aniztasuna erakustekoa ere bai"

Bazterrekoa erdira ekartzeko beharraz mintzo zara. Nola, baina?

Hain zuzen, "bestea" soilik salbuespen gai bezala erakusten dugu sarri. Pertsona migratzaileak bakarrik arrazakeriaren aurkako egunean ateratzeko joera dugu, edo emakumeak martxoaren 8aren bueltan. Garrantzitsua da, egun horietan ez ezik, egunerokotasunean herritar gisa azaltzea, aditu bezala, edo dena delako modura; ez soilik bazter egiten dituzten nolakotasun horiei lotuta.

Diskurtso hegemonikoen aurrean badira gauza litezkeen praktika onak ere. Adibidez?

Noski, sarri ezin dugu aldatu "errealitatea". Demagun prentsaurreko batera goazela eta denak gizonezko zuriak direla. Hor ezer gutxi dugu egiteko medio bezala, baina hurrengo orrialdean erakutsi dezakegu aurreko argazkia apurtzen duen beste errealitate bat, adibidez. Diskurtsoen konpentsazio lana oso garrantzitsua da medio batean.

Gaur-gaurkoz garrantzia handia du irudiak, baita errealitatea irudikatzeko moduak ere.

Zorionez edo zoritxarrez, irudia da begitan arreta ematen digun lehen gauza. Uste baino garrantzia handiagoa du horrek, eta zaindu egin behar dugu. Esaterako, emakumeak beti irribarretsu, eder, xalo, txiki... aterata ez dugu estereotipoak apurtzen laguntzen. Atentzioa jarri behar diogu irudi bidez ilustratzen dugun errealitateari, hein handi batean erreferenteak sortu eta aldatu ditzakegulako horren bidez ere.


PSEk ofizialki lehendakarigai izendatu du Mendia

PSE-EEko idazkari nagusia izango da alderdi horretako hautagaia Eusko Legebiltzarrerako hauteskundeetan. Bilbon eginiko ekitaldi batean izendatu dute ofizialki. Mendiak esan du EAJk, EH Bilduk eta Ahal Dugu-k "aliatza hirukoitz nazionalista" osatzen dutela, eta horiei aurre egitera deitu du.

Bereziki Ahal Dugu-ren aurka egin du:"Politika berriak diskurtso nazionalista zaharrari heltzen dio, independentismoaren mezu zaharretara deituz". EAJ, EH Bildu eta Ahal Dugu "zatitzeko daude batuta, baztertzeko daude elkartuta, bandera handi batekin herritarren arazoak estaliz".


Bisita gidatuak izango dira Atlantikaldian

Atlantikaldia (Herribizia)

Hilaren 17tik 20ra bitartean bueltatuko da bigarrenez, Atlantikaldia Errenteria-Oreretara. Ekitaldi ugari izango dira (musika emanaldiak, hitzaldiak, erakusketak…) eta horiei, bisita gidatuak batuko zaizkie.

Herriko plazatik Errenteria-Oreretako iraganera egingo dute bisita, eta besteak beste, egungo Foru plazan lonja bat zegoela ikusiko dute, 1497an eraikia. Izan ere, Erdi Aroko Villanueva de Oiarso itsasoari lotuta zegoen: itsasontziak mehatzez beteta iristen ziren, eta ondoren, burdina bihurtzen zuten.

Horrez gain, ontziolak ere baziren Ugarritzen, Pontikan, Madalenan, Basanoagan eta Errebalean. XVI eta XVII. mendeetan, Amasa familiakoek errege armadarentzako ontziak egin zituzten. Horiek omen ziren onenak lan horretan.

Bisitak hilaren 17, 18, 19 eta 20an

Honako egun hauetan izango dira bisita gidatuak: hilaren 17an, 19:30etik 20:30era (euskaraz); 18an, 17:00etatik 18:00etara (gaztelaniaz); 19an, 16:30etik 17:30era (euskaraz), eta 20an, 11:30etik 12:30era (gaztelaniaz). Hilaren 19ko saioa, familiei zuzenduta egongo da, eta Foru plazatik irtengo da. Gainontzekoak, Herriko plazatik.

Plazak mugatuak dira, 25 pertsona, eta izena eman beharko da aurretik, 943 44 96 10 telefono zenbakian edo archivo@errenteria.eus helbide elektronikoan. Izen abizenez gain, telefono zenbaki bat eta pertsona kopurua zehaztu beharko dira. Hilaren 3tik 11ra arte egin ahal izango da.


Gutxienez 24 lagun hil dira Kongoko Errepublika Demokratikoan, hegazkin istripu batean

Aireratu eta berehala erori da, etxebizitza eremu batean.

Kongoko Errepublika Demokratikoko Goma hiriko aireportutik atera den hegazkin bat aireratu eta berehala erori da, etxebizitza eremu batean. Hegazkinean hamazazpi bidaiari zihoazen, gobernuaren arabera, eta gutxienez 24 pertsona zendu dira istripuan.


Edukiontzien irudia hobetzen ari dira Bermeon

Bermeoko Edertze Planak zehazten dituen ekimenak gutxi-gutxika betetzen ari da Bermeoko Udala. Hala, edukiontzien irudia hobetzeko lanak egiten ari da. Oraingoan, Goiko Plazako edukiontziak inguratzen dituen olezko hesi bat jarri dute.«Alde Zaharreko gune garrantzitsuenetarikoa da Goiko Plaza, eta edukiontzien irudia hobetzeko zerbait egin behar zela uste genuen», diote udal ordezkariek. Edukiontziak inguratzeko jarri duten olezko hesiaz gain, Goiko Plaza txukundu aldera, bertako loreontziak eta eserlekuak ere antolatu dituztela jakinarazi dute.Edertze Planaren helburua bai herritarrentzat zein bisitarientzat herria erakargarriagoa egitea da, betiere, herriaren nortasuna mantenduta.Goiko Plazako edukiontzien irudia hobetu orduko, Kasino eta San Juan Portale inguruko edukiontziak berrantolatu ditu udalak. Gainera, udal azoka inguruko edukiontzien kasuan, komertzio batzuen erabilera arautu egin dute, inguruko usain txarrak ekidin guran.


Inude eta artzainak bihar jaitsiko dira herrira

Bi aste luze iraun dute inauteriek Errenteria-Oreretan, eta astearteko sardinaren ehorzketarekin ez ziren amaitu: inude eta artzainek esango diete agur datorren urtera arte. Hain zuzen, Orereta Ikastolak antolatzen duen inude eta artzainen desfilea bihar izango da, 12:00etan, eta Erdialdeko kaleak zeharkatuko ditu. Aurten, hamabosgarrenez antolatu du, eta 450 lagunek parte hartuko dute haur eta helduen artean.

Arratsaldean, berriz, 17:30ean, pasa den igandean euriarengatik egin ahal izan ez zuten desfilea egingo dute konpartsek. Hainbat tokitan geratuko dira: Koldo Mitxelena plazan, Foru plazan, Xabier Olaskoaga plazan, Herriko Plazan, eta azkenik, Gamon Zumardian.

Errenteriako Udaletik gogorarazi dutenez, desfilea egiteko Biteri eta Maria Lezo kaleak itxiko dituzte. Horrenbestez, bertan bizi direnei autoa ez hartzeko gomendatu die.


Merkealdian, Durangoko denden erdiek gaztelania aukeratu dute

Herriko denda askotan merkealdian daudela eta, dendarik denda ibili gara Berbaroko kideok, ea erakusleihoetako mezuetan genero merke eta ona zein hizkuntzatan eskaintzen diguten aztertzen. Gure neurketaren arabera, denden % 49k gaztelania hutsez ditu merkealdietako errotuloak; % 41,2 daude ele bietan, eta % 9,8 euskara hutsean. Datu horiek herriko 102 denden errotuloak aztertu eta gero atera ditugu.

Aitortu beharra dugu neurketak triste utzi gaituela; bai, datu hobeak espero genituen. Duela hiru urte, 2016an, antzerako neurketa egin genuen, eta orduko emaitza ere ez zen saltoka hasteakoa izan: 84 denden errotuloak aztertu genituen; %52,4 gaztelania hutsez zeuden, % 38,1 ele bietan eta % 9,5 euskara hutsez. Neurketa hartan euskara garesti genuela ondorioztatu genuen, eta oraingoan ere, horrelaxe dela ikusi dugu.

Euskaraldian Durangoko denda ugarik egin zuten bat herritarrei euskaraz egin edo entzuteko ariketarekin. Antza denez, mezuak ez du merkealdiko komunikazio ekintzetan eragin handirik izan. Bestalde, apustu hori egin, hizkuntza ohituren aldaketan sinistu eta jarrera horiekin lan egiten duten dendariak ere badaude herrian; euren lana aitortu eta eskertu gura dugu.


Presoen etxeratzearen aldeko afixa ikusten delako iragarki bat aldatuko du Iberiak

Presoak Euskal Herrira ekartzearen aldeko bandera bat, pare bat ikurrin eta arrano beltza. Horiek dira Iruñera hegaldiak iragartzeko Iberiaren promozio batean ikus daitezkeen irudiak; konpainiak aldatuko duela esan du.

Berriozarko UPNko zinegotzi izan da kritika hauspotu duenetariko bat. Bildurekin lotu du balkoietan herritarrek aldarrikapenak izatea:

Con Bildu en el poder esta es la lamentable imagen que se tiene de nuestra querida #Pamplona @Iberia #rectificación pic.twitter.com/fsrsy0XNQS — Daniel Cuesta (@dcc_navarra) January 12, 2016

Hegazkin konpainiak erantzun du ez zuela "gai delikatuekin" tira-birarik sortu nahi, eta moldatu eginen duela promozioan azaltzen den irudia.


16 epaile atxilotu dituzte Italian mafiarekin harremana dutelakoan

Organizazioak fakturazio faltsuen sare bat zuen dirua zuritzeko eta gero, Belgika, Liechtenstein, Luxenburgo eta Suitzako bankuetara heltzen zen diru hori.

Mafiaren aurkako operazioa16 epaile atxilotu dituzte Italian mafiarekin harremana dutelakoanOrganizazioak fakturazio faltsuen sare bat zuen dirua zuritzeko eta gero, Belgika, Liechtenstein, Luxenburgo eta Suitzako bankuetara heltzen zen diru hori.

Italiako Finantza Poliziak 47 pertsona atxilotu ditu gaur, 16 zerga epaile, zenbait funtzionario eta Camorrako, Italiako mafiako, Fabbroncino taldeko kide batzuk tartean, mafiarekin harremana dutelakoan.Finantza Poliziak esan duenez, Camorrako Fabbroncino taldeko sare kriminal bat desegin dute. Mafiako talde honek legez kanpoko jardueren kontrola du, Nola herrian eta Vesuvio inguruan. Sarekadan, higiezinen zein hotelen salerosketan lan egiten duten enpresari espezializatuak eta zerga sektore lan egiten duten funtzionarioak ere atxilotu dituzte.Campania (hegoaldea) eta Lombardia (iparraldea) eskualdeetan egindako opreazioan, 22 pertsona atxilotu, eta beste 25 etxean giltzapetu dituzte; gainera, 13ri Napoles probintziatik irtetea debekatu diete.1.000 milioi euroko balioa duten ondasunak konfiskatu dituztela esan dute; kontu-korronte, akzio, finantza jarduera, lursail, eraikin eta ibilgailuak, bestak beste.Mafiarekin harremana izateaz gain, legez kanpoko jardueren eta ustelkeria kasuen bidez ateratako dirua zuritzea ere leporatu diete atxilotuei.Ikerketen arabera, taldeak fakturazio faltsuen sare bat zuen, dirua zuritzeko, eta diru hori Belgika, Liechtenstein, Luxenburgo eta Suitzako bankuetara bidaltzen zuen gero.Polizia faktura faltsuak zirela konturatzen zenean, enpresariek isunaren aurka egiten zuten, eta epaileek euren aldeko epaia ematen zuten.


Literaturia 2018 iragartzeko bideoa ikusgai

Aingura da aurtengo Literaturiak ardatz hartu duen gaia, eta ondorengo iragarpen bideoa egin du, Ainhoa Alberdi aktorea protagonista duela. Euskal literaturaren jaialdia maiatzaren 24tik 27a izango da.


Sei lagun atxilotu dituzte kokaina saltzen zutelakoan Uribe Kostan

Ertzaintzak eta Bartzelonako Prat aireportuko Guardia Zibilak sei lagun atxilotu dituzte Uribe Kosta eskualdean, itsasadarreko bi ibarretan eta Bilbon kokaina saltzea egotzita. Atxilotuetako bi, senar-emazteak, Gorlizen bizi dira eta Sopelan atzeman dituzte. Eusko Jaurlaritzaren Herrizaingo Sailaren arabera, "nazioarteko trafiko sare garrantzitsu bat" osatzen zuten ustezko gaizkileek, droga Kolonbiako "Cali hiritik bertatik" ekartzen baitzuten. Getxoko 3. instrukzio epaitegiak zuzendutako polizia operazioaren bitartez, Bilbo aldean zebilen "droga trafiko sarerik aktiboena" desegin omen dute. Bi urtez ei zebiltzan kokaina ekartzen, modu ezberdinak erabiliz. Antza, Manolo Blahnik ospe handiko zapata diseinatzailearen modelo baten itxura emanda eramaten zuten droga Kolonbiatik Bartzelonara hegazkinez. Zapata pareak 50.000 euro balio du gutxi gorabehera. Hori dela eta "Manolos" izena eman diote polizia operazioari. Gaineratu dutenez, lau kilo kokaina atzeman dituzte eta sei pertsona atxilotu dituzte, horien artean bost kolonbiarrak dira eta beste bat espainiarra. Argazkian, beste droga operazio baten artxiboko irudia / © Herrizaingo Saila.

Polizia operazioa abuztuan abiatu zen, Gorlizko etxebizitza batetik kokaina saltzen omen zuten 34 eta 24 urteko senar-emazte kolonbiarrak antzeman zituenean Ertzaintzak. Bi urtez, droga, “Manolos” izeneko zapatetan itxura emanda Kolonbiatik ekartzen zebiltzala ondorioztatu zuten poliziek, ikerketen bitartez. Baita gizona sareko "burua" zela ere. Herrizaingo Sailak dioenez, bera arduratzen zen Kolonbian kokaina ematen zioten pertsonekin harremanetan jartzean eta, bikotekidearekin batera, hegazkinez droga ekartzen zuten pertsonak bilatzeaz. Gurean, 29 urteko gizonezko bat, espainiar nazionalitatekoa, zen banatzaile nagusia; Kolonbiako 38 eta 28 urteko bi pertsonen laguntzaz.

Atxiloketak

Joan den ostiralean, urriak 28, sareko buruak eta bere emazteak azken droga bidalketa jaso eta, hori salduta, Kolonbiara bueltatuko zirela igarri zuten poliziek. Hori dela eta, ustezko bi laguntzaile kolonbiarrak atxilotu zituzten Zierbenako Arena auzoan, A-8 autopistatik jarraika ibili ostean. Horiei sareko buruak emandako kokaina kilogramo bat hartu ei zieten. Asteburuan zehar, ustezko burua eta bere emaztea harrapatu zituzten Sopelan; eta banatzaile nagusia omen zena Santurtzin.

Azkenik, azaroaren 1ean, Bartzelonako Prat aireportura joan ziren ertzainak, Guardia Zibilarekin batera, Kolonbiatik zetorren 27 urteko emakumea atxilotzeko. Herrizaingo Sailaren arabera, bideo-jokoen kontsola bi, bozgorailuak eta kablerik gabeko routerra zeramatzan ekipajean. Eta horien barruan kokaina hiru kilo, polizia iturriek diotenez.


Euskal sorkuntza kulturalen, Galiziaren, eta gogoeta estrategikoaren azoka

Abenduaren 4tik 8ra liburuz, diskoz, adin guztietako euskaltzalez, bisitariz, lepo beteko den Durangoko Landakugunean, langileak erakusmahaiak eta gainontzeko azpiegiturak prestatzen zebiltzala, aldameneko Elkartegian egin dute Durangoko 46. Liburu eta Disko azokaren aurkezpena.

Nerea Mujika Gerediaga elkarteko lehendakaria, Jon Irazabal Azokaren zuzendaria, aurten herrialde gonbidatua izango den Galiziako kultura sustatzen beharrean diharduen Culturgal elkarteko Roberto Fernandez ordezkaria, Bizkaiko Foru Aldundiko eta Eusko Jaurlaritzako ordezkariak eta Aitziber Irigoras Durangoko alkatea batu ziren aurkezpen ekitaldian, mahaiaren bueltan.

Azkeneko urteetan legez, Azoka egunetako ekitaldi guztiak biribilduko dituen gaia barik, Nerea Mujika Gerediaga elkarteko lehendakariak azaldu duenez, “aurten, euskarazko sorkuntzaren bidean norabidea hartu” du Azokak. Mujikaren berbetan, etorkizuneko Azokaren inguruko gogoeta burutzen jardun du azken hileetan Gerediagak, eta abenduaren 8tik aurrera ere plan estrategikoa garatzen jarraituko dute.

Gogoeta horretan, “publikoa, erakundeak eta herria” aldamenean edukitzea itxaroten dutela azaldu du Gerediagako lehendakariak. Noranzko berri horren inguruan, azokaren zuzendariak azpimarratu duenez, “Azoka hainbat kultur adierazpenetara zabaltzea” izango da helburu nagusia.

Hain zuzen ere, euskal kulturgintzaren askotariko adierazpenen egoitza izateko, hiru gune berri atonduko dituzte abenduaren 4an ateak zabalduko dituen Azokan.

Hiru gune berri

Topagunea elkarteak bultzatuta, ‘Irudienea’ izeneko gunea zabalduko dute aurten: euskal zinemagintzaren sorkuntzak hartuko ditu autobus batek. Durangoko Azokan antzerkigintza arloko euskal sorkuntzei ere lekua egiteko, ‘Szenatokia’ gunea zabalduko dute, San Agustin kulturgunean; eta ‘Kabi@’ izeneko espazioa, sareko eta euskarri tenologiko berrietako ekimenak jasotzeko.

Aipaturiko gune berri horietan, eta, besteak beste, azken urteetan harrera beroa eduki duten Ahotsenea eta Haur Literatura Aretoan, Jon Irazabalek aipatu duenez, berrehundik gora kultur emanaldi izango dira abenduaren 4tik 8ra Durangon gozagai.

Argizaiola Beobideri

Urteetako tradizioagaz jarraituz, Azokaren aurkezpenean jakinarazi dtenez, Iñaki Beobide donostiarrak jasoko du Durangoko Argizaiola omen saria aurten.

Durangoko Azoka martxan jarri zenetik, 1960ko hamarkadatik 1981era arte, euskal kantagintzaren eta musika talde askoren lanaren zabalkundean zeresan handia eduki zuen Herri Gogoa diskoetxea sortu zuen, 1967an, Beobidek. “Euskararentzat garai errazak ez zirenetan egin zuen esfortzuagatik eta lanagatik”, esker ona agertu gura dio aurten Geredia elkarteak.


87 urteko gizonezko bat hil da Bermeoko auto istripuan

Ertzaintzak jakitera eman duenez, gaur 10:30 inguruan, auto istripua izan da BI-3101 errepidean, 37,3 kilometroan. Bermeo eta Bakio lotzen dituen errepidea da, eta Bermeoko Arane auzo parean gertatu da ezbeharra.

Autoan pertsona bakarra zihoan; istripuan bertan zendutako gizonezkoa, hain zuzen ere. Kotxea errepidetik atera, eta auto barruan harrapatuta geratu da herritarra. Suhiltzaileek adinekoa autotik ateratzea lortu dute, eta medikuen esku utzi dute. Hala ere, azken horiek ez dute ezer egiterik izan istripuan zauritutakoa salbatzeko.

Istripuaren ondorioz, errepidea itxi egin behar izan dute noranzko bietan, baina bertako lanak bukatu ostean berriz ere zabaldu egin dute.


Beste lau positibo kasu atzeman dituzte, eta bi herrien artean 59 dira jada

Eusko Jaurlaritzaren Osasun sailak argitaratu duen txostenaren arabera, beste lau positobo kasu atzeman dituzte Zumarragan azken 24 orduetan, eta bi herrien artean 59 dira guztira. Urretxun ez da atzotik kasu berririk agertu.

Zumarragako ospitalean 14 pertsona daude ingresatuta koronabirusarekin, eta atzotik ez dute sendagiri berririk eman.

Euskal Autonomia Erkidegoan 11.018 kasu atzeman dituzte osasun krisia hasi zenetik; Gipuzkoan ere bi milako muga gainditu dute, 2.051 kasurekin. Araban, Bizkaian eta Gipuzkoan 831 lagun hil dira koronabirusak jota; sendatu direnak, berriz, 1.209 dira.

Zumarraga ………….… 45 (+4)

Urretxu……..…………… 14 (=)


UPNri Nafarroako Gobernua osatzeko «bidea errazteko prest» dago PSOE

Sanzekin izaniko lehen harremana ez dela ezeren abiapuntu izan dio Purasek, baina Sanzek UPNrekin ituna egiteko nahia sumatu dio Gobernua abuztuaren 18rako osatu ezean, bozak egingo dira berriz, eta Zabaletak dio NaBai dela ondoen prestatua dagoena


Lanaren truke dirua eskatuz iruzurra egiten ari direla salatu dute

Prentsako iragarkietan ematen dute ezagutzera lan eskaintza, eta lan hori egin ahal izateko 700 euroko fiantza eta 200 euroko kuota eskatzen dituzte urtean, Herrizaingo Sailak ohartarazi duenez.

Herrizaingo Sailak ohar batean jakinarazi duenez, gizon batek enpresa faltsu baten inguruko salaketa ipini du. Antza, egunkari bateko iragarkien atalean lanpostu faltsua eskaintzen zutela ohartarazi du, eta lan hori egin ahal izateko 700 euroko fiantza eta 200 euroko urteko kuota ordaintzea eskatzen zuten.

Bilbora eta Espainia Iparraldera datozen atzerritarren ordukako txofer lana eskaintzen zuten egunkari batetako iragarkien atalean. Hori egin ahal izateko eskatutako diru kopurua Malagako banku batean ingresatu behar zen.

Salaketa ipini duen gizonak adierazi duenez, eskatutako dirua ingresatu ondoren, azaroaren batean, Bilbora etortzekoa zen atzerritar bati harrera egin behar zion, baina ez zen bezerorik heldu.

Enpresak jarritako telefonora deitu zuen azalpenak eskatzeko, baina ez zegoen zenbaki horiek zituen linearik indarrean. Hori dela eta Ertzaintzak iruzur honen berri eman du.


Ogasun Batzordeak bilera, gaur

Gaur bilduko da, ohiko deialdian, Astigarragako Ogasuna eta Ondarea Batzordea. Eguerdiko 12:00etan izango da, areto nagusian, eta zortzi puntu landuko dituzte; tartean, hiru kontratazio espediente: udal eraikinen garbiketa, Herri Eskolarako atezain eta mantenu lanen zerbitzua, eta Kontxaren lorategiaren urbanizazio obrak.


Eta amaierak dantzan harrapatu gintuen

Biharamunarekin, baina bart luzatu izanaren damu itxurarik gabe. Halaxe aurkitu genituen Uger eta Explosivah taldeko kideak inguruetako punk rock zaleen elkargune aski ezaguna den Barakaldoko El Tubo tabernaren ateetan. Giroan antzeman zitekeenez, bezperan emandako zuzenekoaren bidez publikoarekin bakarrik ez, elkarren artean ere konektatu zuten bi taldeek.

Ajeak aje, Leonetik espresuki bi zuzenekoak ematera etorritako Explosivah hirukotea eta Bilbo inguruetako Uger boskotea aurreko gauekoa errepikatzeko gogotsu zirela zirudien. Jarraian entzun eta bizitakoak hala zelan berretsi zigun.

Sarrera guztiak agortuta, aretoa gainezka aurkitu zuen atetik sartzen azkenak. Aurreko eguneko ordena alderantzikatuz, etxekoei egokitu zitzaien beren punk rock eta stoner ukitudun rock alternatiboaz taberna-zulo ilunean barrena publikoarenganaino bidea zabaltzea, eta bisitariei ibilbidea ixtea. Tarteka buru-kolpeka, tarteka begiak itxita eta dantza ugari tarteko, taberna-zuloan pilatu ginenok gustura egin genuen berauen atzetik bidea, izerdi patsetan eta barran zeozer eskatzeko gogoz itzultzeraino.

Publikoa poltsikoratzeko aukerak nabarmen handitu zizkien sorpresa faktorearekin jokatu zuten Ugerreko kideek: Fedea izeneko abesti berriarekin mututu gintuzten, kolpean bereganatuz parean ginenon arreta. Zurrumurruek diotenez, azken lerroetaraino heldu omen zen hirugarren disko baten usaina. Segidan, nostalgikoenak asetu zituen lehen diskoko Urtua eta Ugerra abestiei eman zieten bide. Abesti homonimoaren erritmoekin abiadura hartuta eta frenatzeko intentziorik barik, bigarren diskora salto egin eta Hilos joaz jarraitu zuten, baina entzuleon atzera-aurrerentzat taberna estu bilakatzen ari zela ohartu izan balira bezala, geure onera ekarri gintuzten Txanpon bat Sabin zaharrarentzat melodikoagoaz.

Behin entzuleok mantsotuta, bigarren abesti berri batekin gozarazi ziguten. Boskotearen eskutik abiatutako bidaian, Cosmic bidean egindako aurkikuntza ederra izan zen, eta aurkikuntzaren lilurak eta ostean etorri zen psikodelia zantzudun Denbora-k ezin hobeto ezkondu zuten. Abestiaren amaierarako berriro hartua genuen erritmoa, eta Ez dut nahi indartsuaren lehen doinuek oraingoan taldekideen partetik frenatzeko asmorik ez zegoela adierazi ziguten: amaiera gertu zegoela antzeman zitekeen. Ezin ahaztu-ri eman zioten bide segidan, eta heldu da jada, heldu da jada zioten estribilloak profezia bailiran, amaiera gertu antzeman eta dantzan harrapa gintzala erabaki genuen. Amaiera onartu duenaren entregarekin jaso genuen boskoteak azkenerako gordea zuen harribitxia: Samarra, Sonic Youth taldearen Mote-ren bertsioa.

Ostean, El Tuboko barrunbeetan barrenako bidaiaren gidaritza hartu zuen Explosivah-k, guztiok dantzan jarri gintuzten punk rock doinuen eztandari bide emanez. Taldearen irudi gisa granada itxurako bihotza –edo bihotz itxurako granada, bakoitzaren arabera– darabilenarengandik ez genuen gutxiago espero. Amaierak dantzan harrapa gintzan prest geunden.

Argazkia: Hodei Torres


Lore eskaintza egin diete Orion bizitzeko eskubidearen aurkako urraketa jasan duten biktima guztiei

Elkarretaratzea egin dute Orioko Memoriaren Txokoan. (Aiora Larrañaga/Hitza)

Gaur eguerdian Orioko Memoriaren Txokoan bildu dira Orioko Udalbatza osatzen duten udal taldeak eta hainbat herritar herrian bizitzeko eskubidearen aurkako urraketaren bat jasan duten biktima guztiak omentzeko. Joxe Angel Zaldua alkateak lore eskaintza egin du eta ondoren elkarretaratze isila egin dute parte-hartzaileek.


Herribil ikuskizuna antolatzeko bilera izango da ostiralean

Herribil herri ekimenaren hamabosgarren edizioa izango da aurten, eta Harribil dantza taldeak herriko talde eta eragileak parte hartzera gonbidatu ditu.

Herribil herri ekimenaren hamabosgarren edizioa izango da aurten, abenduaren 20an, iluntzean. Ikuskizunaren antolatzailea den Harribil dantza taldeak bilerara deitu ditu herriko talde eta eragileak beren jarduna emanaldian eskaintzeko.

Azken urteotan Talai Mendi dantza taldea, Errikotxia bertso eskola, Orioko Herri Ikastola, Salatxo Abesbatza, Danbolin musika eskola eta Talai Mendi txarangak hartu dute parte Herribil ikuskizunean, baina antolatzaileek herriko eragile guztiei zabaldu diete gonbita.

Urriaren 11an, ostiral honetan, Kosta Tailerrean izango da bilera arratsaldeko 20:00etan.


Espainiako Auzitegi Nazionalak bihar jakinaraziko du ÑEgunkaria auziko’ epaia

Bi hilabete luze iragan dira epaiketa amaitu zenetik, eta zazpi urte eta bi hilabete Del Olmok eta Guardia Zibilak ÑEuskaldunon Egunkaria’ itxi zutenetik.


Sabin Etxean batzartu dira Bildu eta EAJ

Bildu koalizioak eta EAJk bilera egin dute gaur, Bilbon. 12:30ean ekin diote batzarrari jeltzaleen egoitza nagusi Sabin Etxean. Bildutik Pello Urizar EAko idazkari nagusia, Ikerne Badiola EAko Komunikazio arduraduna, Oskar Matute Alternatibako bozeramailea eta Martin Garitano independentea joan dira. EAJtik Iñigo Urkullu EBBko presidentea, Andoni Ortuzar BBBkoa burua, Belen Greaves EBBko idazkaria eta Joseba Aurrekoetxea EBBko kidea izan dira.

Bildu Aralarrekin eta Ezker Batuarekin lehengo astean batzartu zen.


Madurok Venezuelako presidenterako hauteskundeetara aurkeztuko du bere burua

Oposizioa bananduta dagoen bitartean, Maduro 'chavismo'aren hautagaia izango da berriro. Hauteskundeak apirilaren 30a baino lehen izango dira.

Nicolas Madurok Venezuelako presidente izateko hauteskundeetara aurkeztuko dela iragarri du; hauteskundeak apirilaren 30a baino lehen izango dira, Venezuelako Asanblea Nazional Konstituziogileak horrela erabaki eta gero.

"2019-2025 urteetarako hautagaia izango naiz", esan du. "Ez dizuet kale egingo, ni izango bainaiz Venezuelako langileen hautagaia", gaineratu du.

Oposizioak behin eta berriro eskatu ditu hauteskundeak Venezuelan krisi politikoari eta sozialari aurre egiteko, eta Madurok 2018an izango zirela hitzeman zuen "Konstituzioak horrela agintzen baitu".

Hori horrela, hauteskundeak abenduan egitekoak ziren baina ‘chavismoak ‘ ustekabean aurreratu egin ditu.

"Konstituziogileak presidenterako hauteskundeak 2018ko lehen lauhilekoan egitea onartu du", iragarri zuen aste honetan Diosdado Cabello Venezuelako alderdi sozialista batuaren bigarrenak.

Hortaz, Venezuelako oposizioa erabat bananduta dagoen bitartean, Maduro 'chavismo'aren hautagaia izango da berriro.

2013an izan ziren azken hauteskundeak Venezuelan; orduan, Madurok Caprilesi irabazi zion, baina boto gutxirengatik. Oposizioak 2015ean lortu zuen bere garaipenik handiena, Asanblea Nazionalaren kontrola hartu zuenean. Gerora, ‘chavismoak’ erakunde hori erabilezin bihurtu zuen Konstituziogilearen sorkuntzarekin.


Lekeitioko portuko zirkulazioa itxita egongo da udan

Ekainaren 30etik aurrera zarratuko du Lekeitioko Udalak porturako bidea, arratsaldero, eta domeketan, egun guztian.

Bestalde, laster, eliz atzean dagoen pibotea berriro ere martxan jarriko dutela jakitera eman du udalak. Arratsaldeko 14.00etatik aurrera lanegunetan eta egun osoz igandeetan. Arreta berezia eskatu diete herritar guztiei.


Doako euskara ikastaroak egiteko aukera izango dute langabeek

Ikasle talde bat, euskara ikasten. (Argazkia: Lide Ferreira)

Aurreko urteetan bezala, Donostian erroldatuta dauden langabeek doako euskara ikastaroak egin ahal izango dituzte udazkenean. Parte hartzeko izen emate epea zabalik dago jada, irailaren 21era arte. Hiriko edozein euskaltegi homologatuan egin daiteke.

Ikastaroak urriaren 5ean hasi eta abenduaren 4an bukatuko dira. Egunero, 3 orduko eskolak jasoko dituzte, astelehenetik ostiralera, 10:30etik 13:45era. Guztira, 120 ordu. 18 urtetik gorako langabe donostiarrek eman ahalko dute izena eta eskola guztietara joatea nahitaezkoa izango da.

Aukera gehiago

Ikastaroen helburua da euskalduntzea indartzea eta gizartean egoera okerrean daudenei euskara ikasteko aukera erraztea. Halaxe adierazi du Euskara zinegotzi Miren Azkaratek: “Behar handiena dutenei erraztasunak eman behar zaizkie, baita euskara sustatzeko garaian ere. Langabetuek euskara ikasten badute, etorkizunean lanerako aukera gehiago izatea espero dugu. Iaz 30 ikaslek doako ikastaro horiek bukatu eta gero, euskara ikasten jarraitu zuten, motibatuta aritu diren eta euskara gaitasunean aurrera egin duten seinale”.


Galder Gonzalezek irabazi du CAF-Elhuyar saria

Dibulgazio artikulu orokorren alorrean eskuratu du saria Galder Gonzalezek, "irakurlearen arreta harrapatzen duen" Io eta argiaren abiadura lanagatik.

Zientzia eta teknologia gizarteratzeko lanak eta egitasmoak aitortzea da CAF-Elhuyar sariketaren helburua, eta aurtengo deialdiak ere eman du fruitua. Dibulgazio artikulu orokorren kategorian, Zarauzko bizilaguna den Galder Gonzalez Larrañaga wikilariaren Io eta argiaren abiadura artikulua aukeratu du epaimahaiak. Haren iritziz, egileak ikuspegi historikoa aukeratu du zientziak aurrera nola egiten duen azaltzeko, eta lan "irakurterraza, erakargarria eta bitxia" osatu du, irakurlearen arreta harrapatzen duena.

Ezohikoa den osasun-larrialdian ezohiko moduan eman dira jakitera aurtengo saridunak, ez baita sari-banaketarako ekitaldirik izan, eta oraingoz ez egitea erabaki dute antolatzaileek. Hala ere, saridunek jasoko dute 2.000 euroko diru-saria eta Imanol Andonegi Mendizabalen eskultura bana.

41 lan jaso dira aurten, eta parte-hartzaileen artean genero-oreka egon da. Egilearen doktore-tesian oinarritutako dibulgazio artikuluen kategorian Leire Sangroniz Agudo kimikako doktore elgetarrak irabazi du saria, Polimero birziklatu aurreratuen garapena: plastiko-hondakinei bizi berri bat emanez lanagatik. Azkenik, zientzia-kazetaritzako lanen kategorian, epaimahaiak aho batez erabaki du Tolosako Josu Lopez Gazpiori ematea saria, Musikaren zientzia lanagatik.

Ekitaldia ez egitea ez da izan CAF-Elhuyar sarien edizio honetako ezohiko erabaki bakarra: Neiker sari berezia (lehen sektoreko lan onena saritzen duena) eta Zientzia Gizartean sorkuntza-beka eman gabe uztea erabaki du epaimahaiak, aurkeztu diren lanek ez dutelako sarituak izateko adinako kalitaterik.

Antolatzaileek, dena den, aurtengo sorkuntza-bekarako dirulaguntza (5.000 euro) datorren urterako gordetzea erabaki dute, eta dei egin diete sortzaileei proiektuak aurkez ditzaten.


Ordiziako zamalan gune batzuetan aldaketak

Ordiziako hainbat zamalan gunetako ordutegiak aldatu dituzte:

Euskal Herria, Urdaneta 5. eta 60. eta Diego Rivero kaleetan; Gudarien etorbidean (Zuhaizti parean) eta Otegi armategi ondoko zamalan guneak: goizean 09:00-13:00 (ez dago aldaketarik), eta arratsaldean 16:00etatik 19:00ak arte (lehen 20:00ak arte)

Urdaneta 28. zenbakian (Aldasoro taberna parean) goizean 07:00-13:00 (lehen 09:00-13:00) eta arratsaldean 19:00ak arte

Garagartza plazan 08:00etatik 19:00etara izango da zamalan-gune, etenik gabe. (Aldaketa dagokion seinalea jaso eta jarri ondoren egingo dute)


Alarmarako zantzuak gure unibertsitate publikoan

Eusko Jaurlaritzak UPV/EHUri emandako diru baliabideak jaisten ari dira urtez urte modu oso kezkagarrian, larrian zehatzagoak izateko, 2011. urtetik hona. Aurten, 40 milioi euroko murrizketa izan da, 90 milioi gutxiago jada 2010etik hona. UPV/EHUren aurrekontua 2007ko mailara jaitsi da. Horren ondorioz, unibertsitateko sail, ikastetxe eta liburutegiaren aurrekontua %44 murriztu da. Horrela ezinezkoa da eman beharreko zerbitzu publikoa normaltasunez eta orain arte lortutako kalitate mailan ematea, bai irakaskuntza bai ikerketa mailan. Hondamendira goaz murrizketek jarraitzen badute.

Unibertsitate publikoa erakunde estrategikoa da gure herriarentzat, eta horren jakitun jokatu eta hura babestu behar dute botere publikoek. Are gehiago gauden egoera honetan. Krisi gogorraren garai hauetan, zein da familia batek behartuta baino murriztuko ez lukeen gastua? Nehork ez luke murriztuko aitonaren botika edota alabaren hezkuntzarako gastuak. Erdizka hartutako botikak ez du sendatzen eta hezkuntza orduak eta honen kalitatea murrizteak gure seme-alaben etorkizun aukerak moztea da.

UPV/EHU gure herriko unibertsitate publikoa da. Bere sorrera ez zen izan erraza, kostatakoa, baina, eta oso hurbilekoa da, 1980koa. Ordura arte, Deustuko eta Opus Dei-ko unibertsitateak baino ez ziren. UPV/EHUren sorreraren aurretik ia ezinezkoa zen unibertsitate ikasketak burutzea langile arrunten seme-alabentzat. «Langilearen semea unibertsitatera» zen 70eko hamarkadako lelo nagusietako bat (Euskal Herrikoa eta Euskal Herrirakoa zen beste ardatz nagusia). Lelo bera errepikatu beharko dugu kaleetan berriz hiru hamarkada ondoren?

Baliabide naturalak urriak dituen herrialde batek zer egin dezake aurrerabidea lortzeko hezteko nahia eta gaitasuna lantzea eta balio erantsi handiko produktuak ekoizteko nahia bultzatzea baino? Zelan lortu nahi hori hezkuntza sistema on bat izan gabe, ondo hornitutako unibertsitate sendo publikorik gabe?

Kalitatezko hezkuntza publikoa da, eta etorkizunean ere hala izango da krisi egoeratik ateratzeko gakoetako bat. Ez da izango gako bakarra, ados. Baina ezinbestekoa izango da gizarte berdintsuago eta orekatuagoa izateko bidean eta belaunaldi galdurik ez izateko helburuan. Milioika euro xahutu dira —eta horrela jarraitzen dugu— beharrezkoak ez ziren edo bideragarriak ez ziren azpiegituratan, eta ez dago 40 milioi gure herriko unibertsitate publikoak egungo maila mantentzeko gutxienez? Kalitatezko unibertsitate publikoa behar bezala diruz hornitzea, herria eraikitzea da zalantzarik gabe, egun gure botere politikoek lehentasunezkotzat jotzen diren beste hainbat ekimen asko baino gehiago.

Ikasturtearen irekiera ekitaldian Errektoreak kanpoko baliabideak eta, zehazki, emariak lortzeko beharraz hitz egin zuen. Errektoreak gai asko aipatu zituen, baina sektore batzuek ildo hau nabarmendu dute: finantzaketa pribatua unibertsitate publikorako.

Finantzaketa pribatuaren inguruko eztabaida eta bertan parte hartzeko bideak irekitzea botere publikoek unibertsitate publikoari eman beharreko finantzaketa nahikoa konpondu gabe dagoenean tranpa arriskutsua egitea da. Mezuak ez du izan behar «unibertsitateak emariak behar ditu finantzaketa publikoa nahikoa ez delako» titulu batek zioen bezala. Behar dugun mezua da botere publikoek unibertsitate autonomia —hitzaren adieraren bere osotasunean— bermatzeko beharrezkoa den finantzaketa nahikoa eta egonkorra bermatu behar dutela. Hori da ezinbesteko oinarria UPV/EHU nahi duguna izateko: euskal herriaren, bere biztanleen zerbitzura dagoen unibertsitate publikoa bikaintasuna bilatuz alor guztietan, bai irakaskuntzan, bai ikerketan, bai bere eginbehar etiko-sozialean ere, gizarte osoarekin konprometituta, ez enpresekin soilik.

UPV/EHUko langileok ez gaude egungo testuinguru latz honetatik kanpo. Amorratu egiten gara boterea eta dirua dutenek burutzen ari diren bidegabekerien aurrean. UPV/EHUko langileok ere sufritu dugu krisiaren aitzakian hartutako neurri bidegabeak: soldata jaitsiera 2010ean eta izoztea geroztik, eta 2012an soldata jaitsiera berriro, abenduko ordainsari berezia kentzean. Aurten sail, ikastetxe eta liburutegiaren aurrekontu murrizketak sortzen dituzten arazoei aurre egin behar diegu ematen dugun zerbitzu publikoa ematen jarraitzeko, eta erakundearen funtzionamendua bermatzeko.

Baina arazoa ez da bakarrik soldata jaitsierak eta lan kargaren igoera. Irakasleak, ikerlariak, ikerkuntzan laguntzeko kontratatutako pertsonala, administrazio pertsonala, kontratutako pertsonal guztia orokorrean, unibertsitate publiko batek merezi ez dituen soldata, ordutegi eta lan karga jasaten ari dira. Edozein aurrekontu murrizketa berrik nabarmen okertuko ditu irakaskuntzan eta ikerkuntzan aritzeko baldintzak, eta lanpostu ugari kolokan jarriko ditu, bereziki, gure unibertsitatean egoera prekarioenean daudenena.

STEE-EILASen ez dugu onartuko muga hori gainditzea. Eta hala gertatzen bada, UPV/EHUko bake soziala bukatuko da. Unibertsitate publikoaren defentsa egiteak arduraz jokatzea eskatzen du. Baina botere publikoek murrizketa bide hau zuzentzen ez badute, UPV/EHUko langileok ez dugu zalantzarik izango kalean borrokatzeko ,orain arte egin dugun bezala, baina baita campusetan ere, murrizketa horien kontra eta gure lanpostu eta soldata duinen alde.


Igor Quindosek ez du Anaitasunako gizonezkoen lehen taldea entrenatzen jarraituko

Igor Quindos, artxiboko irudi batean. (Ainitze Agirrezabala)

Anaitasuna Futbol Taldeak atzo iluntzean egin zuen erabakia publiko, ohar bidez: Igor Quindosek (Azkoitia, 1978) ez du klubeko gizonezkoen lehen taldea entrenatzen jarraituko. Anaitasunak adierazi duenez, Zuzendaritza Batzordeak eta Quindosek berak adostu dute haren kargugabetzea.

Hirugarren Mailan ari da lehian gizonezkoen talde nagusia, iaz mailaz igo ondoren. Anaitasuna Gipuzkoako Ohorezko Mailatik Espainiako Hirugarren Mailara igaro eta gero, 2018ko uztailera arte luzatu zuten bi aldeek entrenatzailearen kontratua. Taldearen esanetan, gorrixek “hasiera txukuna” eman zioten denboraldiari, baina azken 11 jardunaldi partidarik irabazi gabe daramatzate, eta jaitsiera postuetan sartu da taldea.

2015etik izan da taldeko entrenatzaile Quindos, eta ordutik egin duen lanagatik eta erakutsi duen profesionaltasunagatik, konpromisoagatik eta dedikazioagatik eskerrak eman dizkio klubak. Era berean, “zorterik onena” opa dio aurrera begirako ibilbidean.

Entrenatzaile berriari dagokionez, klubak UROLA KOSTAKO HITZAri jakinarazi dio gaur eta bihar artean hartuko dutela entrenatzaile berriaren gaineko erabakia.

Iazko ekainean elkarrizketa egin zion Quindosi UROLA KOSTAKO HITZAk. Hemen irakurri daiteke.


Hamalau zuzenketa proposamen egin dizkio aurrekontu proposamenari EAJ-k

EAJko Garbiñe Oiarbide, Maite Peña eta Jose Manuel Franco.

Gobernu taldeak egindako aurrekontu proposamenari hamalau zuzenketa aurkeztu dizkio EAJk. Ingurumena, hirigintza eta hiri mantenuan, etxebizitzan, ekonomia eta gizarte ongizate arloetan egin ditu emendakinak alderdi jeltzaleak, eta parte hartze prozesu bat ere eskatu du. Azken hori joan den urtean Errenteriako Udalak eskuratutako Erdiko kaleko 11. zenbakiko eraikinarekin proposatu du. Aurrekontu proposamenean, eraikin hori ostatu-aterpe bihurtzeko 550.000 euroko diru zatia aurreikusi du gobernu taldeak: “Errenteriar guztiona den eraikin bat izanik eta berau birgaitzeko behar den inbertsioa kontuan hartuta, eraikin horren erabilera herritar guztion artean erabaki beharreko kontua dela uste dugu. Hori dela eta, 2019ko aurrekontutik diru zatia kentzea eta eraikin horren erabilera erabakitzeko parte hartze prozesua egitea proposatzen dugu”.

Ingurumenean, hirigintzan eta hiru mantenuan aurreikusitako diru zatiak handitu, eta berria gehitzea proposatu du emendakinetan EAJk. Haurrentzako parkek berritzeko kontu saila 20.000 eurotik 90.000 eurora handitzea. Hiri altzari, paperontzi eta eserlekuei dagokien diru zatia 23.000 euro igotzea proposatu dute, bestalde. Kotxe elektrikoentzako karga puntu berria jartzeko diru zatia aurreikustea eskatu du gainera, eta kontu sail berri bat eskatu du Errenteria-Oreretan karga puntuak jartzeko azterketa orokor bat egiteko.

Iztietako autobus geltokia handitzeko diru zatia aurreikustea da beste eskaeretako bat: “Zirkulazio arazo larriak eragiten ditu Nafarroa etorbidean, bi autobus baino ez direlako kabitzen eta ibilgailu gehiago elkartzen direnean egoera arriskutsuak eta zailtasunak sortzen dira bertan. Garraio publikoaren erabiltzaileek sarritan autobusera galtzadatik igo behar izaten dute espaloitik igo ordez”.

Etxebizitza hutsak alokairu sozialerako mobilizatzeko bideratutako ditu zatia da jeltzaleen beste eskaeretako bat, eta ekonomia suspertu eta gizartearen ongizateari begira ere jarri dira: “Herriko merkatariztan kontsumitzea sustatzeko, azalera handien aurrean, herriko merkataritza txikia bultzatzeko esfortzua egin behar da, merkataritza mota honek ematen baitie bizitza gure herriko kale eta auzoei”. Azken horren harira diru lerroa sortzea planteatu du, merkataritza eta ostalaritzan kontratazioak egiteko.

Gizarte zerbitzuetara kontu saila bideratzea ere proposatu du, zehazki, pertsona helduentzako tutoretzapeko apartamentuak, edota gizarte bazterkeria arriskuan dauden pertsonei arreta eskaini ahal izateko. Zahartze aktiboa sustatzea ere ezinbesteko jo dute, “kontu saila txertatu dugu gure emendakinetan horri begira, hirugarren adinekoengan ariketa fisikoa sustatzeko programak, bakarrik bizi diren adineko pertsonen etxeak ke detektagailuak jartzeko, adibidez”.

Euskara eta berdintasuna arloari ere erreparatu diote, eta bi gai horietan herriko elkarteekin batera lantzeko zehar lerro bana planteatu ditu. Euskararen erabilerari dagokionean, zehazki, iaz proposatutako kontu sail bat aurkeztu dute berriz ere, “merkataritza eta ostalaritzari espresuki zuzendutako euskara ikastaroak hornitzeko kontu saila, hain zuzen ere”.


Aitor: “Hondakinekin aluminiozko papera egin daiteke”

Gipuzkoako plazatik pasa direnek Olaiak eta Aitorrek bere apartamentuan zaborrarekin izaten dituzten gorabeheren jarraipena egin ahal izan dute. Aitorri birziklatzen irakastea da Olaiaren erronka. Bikoteak, azken batean, edozein etxeetan sortzen diren zalantza eta egoerei buruzko aholkuak emango ditu. Bide honetan, Aitorrek zergatik birziklatu behar den azaldu dio Irutxuloko Hitzari.


Ikasturteko azken saioa egingo du Irakurketa Taldeak

Alaine Agirre

Ikasturtea bukatzeko Alaine Agirreren Odol mamituak liburua izango dute hizpide gaurko azken saioan. Horrez gain, ikasturtea borobiltzeko, orain arte irakurritako liburuen artean gustukoena zein izan duten hitz egingo dute irakurzaleek eta horren gaineko kritika egingo dute. 20:00etan elkartuko dira Manuel Lekuona bibliotekan.


Jaurlaritzak lan eredu berri 'propioa eta aurreratua' babestu du

Hasiera batean, lan harremanetan langileekin izandako "zuzeneko elkarrizketan" oinarritutako "hirugarren bide" bat jartzea proposatu zuen Adegik.

Arantza Tapia Garapen Ekonomiko eta Lehiakortasun sailburuak Euskadin lan harreman "propioak, aurreratuak eta modernoak" ezartzeko eredu berriaren beharra babestu du ostegun honetan, eta sindikatuei eta patronalari "erantzukizunez" ekitea eskatu die, harremanen blokeoa gainditzeko.

Tapiak agerraldia egin du ostegun honetan, Eusko Legebiltzarrean, EH Bilduk eskatuta, Adegi Gipuzkoako patronalak proposatutako “lan harremanen eredu berriari” buruzko Eusko Jaurlaritzaren iritzia emateko.

Hasiera batean, lan harremanetan langileekin izandako “zuzeneko elkarrizketan” oinarritutako “hirugarren bide” bat jartzea proposatu zuen Adegik. Pello Guibelalde erakunde horretako presidenteak ukatu egin zuen, bere garaian, Adegik ekimen horren bidez sektoreko “negoziazio kolektiboa ordezkatu” nahi zuenik, “enpresaren kultura berria” bultzatu nahi zuela baizik.

Tapiak azaldu duenez, Euskadin dagoen gatazka maila altuak, besteak beste, ELA sindikatuak elkarrizketa sozialeko mahaietan esertzera ukatzeak, lehiakortasuna sustatzea “zailtzen” du, eta, beste faktore batzuekin batera, lanpostuak suntsitzea dakarrela gaineratu tu.

Horren haritik, iaz Euskal Herrian 331 greba izan zirela nabarmendu du, 2012an baino % 19 gehiago; 36.500 pertsonak parte hartu zuten (% 69 gehiago), eta 139.000 lanpostu galdu ziren (% 6,2 gehiago”).


Biteriko ikastaroetako aurre matrikula astelehenetik ostegunera egin behar da

BITeri kultur etxeko ikastaroetan izena eman nahi dutenek datorren astelehenetik ostegunera (biak barne) eman behar dute izena, Biterin bertan 09:00-13:00 eta 16:00-20:00. Aurten hamabost gai desberdinetako ikastaroak izango dira eta bakoitzean maila eta ordutegi aukera eskaintzen dute. Ikastaro gehienak urrian hasiko dira eta ekainera arte iraungo dute. Izen ematen duen jende kopurua, dauden lekuak baino haundiagoa bada, zozketa bidez erabakiko da ikastaroetan parte hartuko duen jendearen zerrenda. Zozketa irailaren 7an egingo da, eguerdiko 12:00etan, Biterin. Matrikula egiteko epea, berriz, irailaren 10etik 14ra izango da, aurre matrikula egiteko ordutegi berean.

Ikastaroak

-Plastika

-Pintura-marrazketa

-Laburmetrai tailerra

- Dantza garaikidea

-Dantza latinoak

-Saloiko dantzak

- Tai-chi Chikung

- Yoga

- Eskulanak

- Altzariak

zaharberritzea

- Egur taila

- Antzerkia

ñ Harri taila eta eskultura

ñ Argazkigintza


Vasco-Navarro trenari buruzko dokumentala egin du Arrasateko Bibliotekak

Iaz ehun urte bete ziren Vasco-Navarro trena Arrasatera heldu zela, eta gertakari hori abiapuntu hartuta, trenak herrian izan zuen eragina jaso dute Arrasateko bibliotekariek dokumental batean. Eguaztenean eta eguenean Kulturateko Areto Nagusian ikusteko aukera izango da, 19:00etan. Dokumentalaren egileak, Olatz Bartolome eta Adela Bikandi bibliotekariak izan dira gaur, astelehena, Arrasate Irratiko 'Igo Autobusera!' saioan.


Getariako ezker abertzaleak herri batzarra egingo du etzi

Getariako ezker abertzalean herri batzarrera deitu du larunbat goizean, 10:30etan. Alondigan izango da hitzordua, eta ondokoa da gai ordena: udal eta foru hauteskundeen balorazioa, eta aurrerantzean jarraitu beharreko lan ildoak.


Ostiralera arte eman daiteke izena Uda Gaztea ekimenerako

Ostiral honetan, maiatzak 5, bukatuko da Uda Gaztea 2006 ekimenerako izena emateko epea. Uda Gaztea Bizkaiko Foru Aldundiaren Gazte Zerbitzuak 14 eta 17 urte bitarteko gazteei zuzendutako aisialdi programa bat da, eta 7, 10 eta 14 eguneko egonaldiak eskaintzen ditu uztailaren 1a eta abuztuaren 14a bitartean. Egonaldiak Nafarroa Garaiko Amaiurren, Bertizen eta Isaban; Bizkaiko Morgan, Urdaibain eta Urduñan; Behenafarroako Bidarrain; eta Huescako Guaran izango dira. Izen-emateak Sopela, Algorta, Leioa, Erandio eta Leioako campuseko gazte informazio bulegoetan egin daitezke. Dena den, Uda Gaztea ekimenak dituen lekuak baino gazte gehiago egongo balira datorren maiatzaren 16an zozketa bat egingo da Bizkaiko Foru Aldundiaren Gazte Zerbitzuko bulegoetan, Errekalde zumarkaleko 30. atarian.


LABen ustez, «gogoeta estrategikoa» falta du hezkuntza itunerako agiriak

EAEko Eskola Kontseiluak bilera du bihar itunaz hitz egiteko. ELA eta Steilas aurka agertuak dira


AUZOKO PROGRAMA ABIAN. ZATOZ!

Auzoko, euskaraz ez dakitenak euskal kulturara erakartzeko programa, abian da

http://www.youtube.com/watch?v=9byLYFREOk0&feature=player_detailpage

Euskal Herriko sei herri eta auzotan proiektu pilotuak martxan jarri ditugu, herritarren arteko topaguneak bultzatuz.

Auzoko lagun taldeak osatu ditugu, bi profil aurreikusiz: Auzotarrak, egunerokoan euskaraz aritzen diren herritarrak, eta Auzokideak, euskaraz ez dakiten herritarrak.

Euskararekin jolas eginez eta ludikotasunaren bitartez, euskaraz ez dakiena euskarara hurbildu nahi da, eta bestetik hizkuntza desberdinetako herritarrak harremanetan jarri nahi dira.

Elkargunean astelehenetan 18:00etatik 20:00etara, anima zaitez!


Kirol Astean, kaleko kirol makina berriei egurra ematera

Kalean jarri dituzte kirol makinak izango dira astearen izarretakoak.

Hilaren 24tik 29ra, Europako Kirol eta Mugikortasun Astearen barruko ekitaldiak egingo dituzte Lezon. Udalak antolatu ditu, eta herritarrak ohartarazi nahi ditu bizi kalitateari eta osasun onari estu loturik doala ariketa fisikoa. Finean, herritarren artean ohitura osasungarriak hedatu nahi dituzte, bizitza aktiboa sustatuz. Lezoko postontzi guztietara informazioa bidaliko du udalak.

Hala, irailaren 24tik (astelehena) 29ra arte egingo direnak honakoak dira:

Hilaren 24tik 29ra: Bekoerrota kiroldegiko instalazioak zabalik izango dira aste osoan zehar, ate irekien jardunaldien bitartez. Hau da, lezoar guztiek (bazkide izan ala ez) aukera izango dute Bekoerrota ezagutu eta hango zerbitzuak erabiltzeko. Kiroldegian antolatzen diren jardueretan parte hartzeko aukera ere izango du nahi duen orok, kasu honetan beti aldez aurretik izena emanaz.

Hilak 25 (asteartea): 11:00etan, Andreonen eta Euskal Herria plazan jarritako ariketa fisikoa egiteko makinak aurkeztuko ditu udalak.

Hilaren 25ean eta 27an: 11:30etik 13:00etara, Euskal Herria plazako kirol makinak nola erabiltzen diren azaltzeko argibideak emango ditu Unai Benedited kirol orientatzaileak.

Hilaren 26an: 16:30etik 18:00etara, Andreoneko kirol makinak nola erabiltzen diren azaltzeko argibideak emango ditu Unai Benedited kirol orientatzaileak.

Hilaren 27an: Tipi-Toparen irteerak 10:45ean eta 11:00etan plazatik. Muittu Lezo talde eragilearen bilera ere egingo dute egun horretan.

Hilaren 27 eta 28an: Kultur Aretoan ibilbide osasungarrien gaineko erakusketa egongo da jarrita.


Baratza, betiko eran

Telefonoz deituta, zoria edo kasualitatea lagun, beste aldean dagoenaren ahotsa entzun aurretik oilarraren kukurrukua entzun daiteke. Ez dute negutegirik Armaindegin, eta garaian garaiko baratzeko produktuak saltzen dituzte Zumarragako nahiz Urretxuko azoketan. Maria Luisa Irastortza eta Santiago Betegi dira baserriko nagusiak, eta negutegirik ez dutenez, baratza betiko eran lantzen dute. Irastortzaren hitzetan «beti zerura begira gaude, egingo duen eguraldiak baldintzatuta».

Garaian garaikoa lantzen dute Armaindegin, beti egin ohi duten bezala, eta «aldatzeko asmorik ez dugu, produktuak amaitzen direnean, kito», dio Irastortzak. Baratzak ematen duenarekin ostegunetan Urretxun izaten dira, eta Zumarragan larunbatetan. Dagoeneko 30 urte inguru dira Urretxuko ferian postua jartzen dutela; Zumarragakoan orain 41 urte.

Udaberria atzeratuta

«Orain gauza gutxi ditugu: azkeneko sagarrak, loreak hasi berri dira, porruak, patatak… Neguko produktuak dira oraindik». Euriteek udaberria atzeratu duten bezalaxe atzeratuta dator baratza ere. «Hilabeteko atzerapenarekin datoz baratzeko produktuak». Udaberria loratzearekin batera, ilarrak, babak eta tipula nahiz letxuga berriak izango dira Armaindegikoen azokako postuan.

Loreak lore

Irastortzari loreak gustatzen zaizkio, eta ahuntz praka edo alheliak euritan ito bazaizkio ere, tulipanak, zuhaixkak, lore horiak eta nartzisoak eraman ditu dagoeneko azoketara. «Zuhaixka horiek oso politak dira, irisak ere segidan etorriko dira», irisekin batera krabelin txinatarrak, daliak zein gladioloak ere moztuko dituzte Armaindegin. Loreen zaintzak «lana ematen du» Irastortzaren arabera, «belarra kendu eta ongarria bota behar zaie». Baina, ez edozein ongarri, «simaurrarekin ontzen dut lurra, ardiarena oso ona da loreentzat. Aurten proba egin dut tulipanekin eta emaitza onak lortu ditut».

Duela 40 urteko azoketan saltzekoak lurrean jartzen zituztela gogoratu du Irastortzak, «orain postuak jartzeko mahaiak ditugu eta txukuntasun hori asko estimatzen dugu». Iraganean azoka gehiagotara joaten ziren Armaindegikoak, baina aspaldian utzi zituzten hala Beasaingoa nola Ordiziakoa. Baratzeko produktuak eramaten dituzte orain; baserrian, halere, hegaztiak ere badituzte. Ganadurik ez dute jada.

Azoka bezperan eraman beharreko guztiak prestatzen dituzte «goizean pronto edukitzeko». Santiago Betegi senarra joaten da azkenaldian azoka bietara, «goizeko zazpiak eta erdirako Zumarragan izaten da». Urretxura ez dira ostegunero joaten.

Garaian garaiko produktuak estimatuak direla dio Irastortzak, «gazte jendeak kalitatea nahi du».


Amets -Gari

Amets – Gari

Amets zatoz jada nigana

kolorez jantzia zatoz nigana

nigana, beldurrik gabe nigana

Zuk jarriak daude bideak

zuk jarriak ere ilusioak

behin eta berriz ari naiz zutaz galdezka

Amets zatoz jada nigana

kolorez jantzia zatoz nigana..

nigana, beldurrik gabe nigana..

Neu naiz neu bizitza

itxaropena neure giltza

hala ere beti derrigorrez baina zutaz galdezka

Amets zatoz jada nigana

kolorez jantzia zatoz nigana..

nigana, beldurrik gabe nigana..

Ezin ahaztu nondik natorren

ezin ukatu zer naizen

beharbada galtzailearen urratsean nago

beharbada..

Ilusioz josia asmoz betea

odol gorria bihotz zuria

ametsaren bidean

noiz agertuko ote zaren itxaropenean

Amets zatoz jada nigana

kolorez jantzia zatoz nigana..

nigana, beldurrik gabe nigana..


72.500 euro baino gehiago inbertituko ditu Aldundiak ekintzaileen jarduera sustatzeko

Bizkaiko Foru Aldundiak ekintzaileen jarduera sustatu nahi du. Modu horretan bere enpresa sortu nahi dutenen ekimenak babestu nahi ditu krisialdi ekonomikoari aurre egiteko.

Horretarako Nerbioi-Ibaizabal osatzen duten herrien artean programa abiatuko du. Aiaraldean Arakaldo, Orozko, Arrankudiaga-Zollo eta Urduña herriek parte hartuko dute. Udalen lana izango da herritarren artean informazioa zabaltzea eta izen emateak kudeatzea. Gero Foru Aldundiak kontratatuko enpresa batek hautaketa egingo du programara aurkeztu diren pertsonen artean.

Ekintzaileek hiru hilabeteko trebakuntza jasoko dute eta hilero 350 euro ordainduko dizkiete. Diru-laguntza hori beste batzuekin uztartu daiteke, gainera. Hori gutxi balitz, 5.000 euroko laguntza emango dio Aldundiak ekintzaileei enpresa berria irekitzen badute.

Nerbioi-Ibaizabalen 125 pertsonek parte hartu dezakete programan eta nahiz eta banaketa malgua izango den, printzipioz Urduñak 6 plaza izango ditu, Orozkok 4, Arrankudiaga-Zollok 3 eta Arakaldok 2.


25. urteurrena ospatuko du Loramendi Elkarteak zapatuan

Loramendi Elkarteak 25 urte bete ditu. 25 urte bada zerbait, eta urteurren hori behar bezala ospatzeko asmoa dute elkarteko kideek zapatuan, hilak 17. Egubakoitzean hasita ekitaldiz betetako eguna izango da zapatua.

Ospakizun apala izango da, baina era berean hunkigarria, elkartearen bueltan dabiltzanek eta ibili direnek girotu eta berotutakoa: bertso eskolako kideak; San Migeletan taloak egiten dituztenak; Beinke-Loramendi dantza dakitenak… Eta guztiak elkartuko dituen argazki erraldoia aterako dute zapatuan.

Hona egitaraua:

Abenduak 16

22:00 Anari-ren kontzertua, udaletxe zaharrean.

Abenduak 17

11:30 Umeendako ekintzak, Herriko plazan.

13:00 Bertso poteoa, udaletxe zahar parean.

18:30 Ekitaldi nagusia: bertso eskolako kideak; Beinke-Loramendi dantza; trikitilariak; txistulariak; perkusioa; eta argazki erraldoia, Herriko plazan.

21:00 Afaria, Taberna Berri jatetxean.

Dantza entsegu orokorrak

Aspalditxoan egin ez den Beinke-Loramendi dantza izango da zapatuko ekitaldirik garrantzitsuenetako bat. Dantza hori ondo ikasteko entseguak egiten dabiltza azken hilabeteotan. Eta astean, entsegu orokorrak egingo dituzte Iturrigorri pilotalekuan: bata, eguaztenean, hilak 14, (20:00) eta bestea, egubakoitzean, hilak 16, (19:00).

Orain arteko entseguetan ibili ez arren dantza badakitenak ere anima daitezela eskatu dute antolatzaileek, jende asko elkartu dadin zapatuan.

Afarirako izen-ematea zabalik

Urteurren ospakizuna Taberna Berri jatetxean egingo duten afariarekin (30 euroko menua) bukatuko dute Loramendiko lagunek. Bertara joan gura dutenek Taberna Berrin edo Loramendin (16:00-20:00) eman beharko dute izena eta 30 euro ordaindu.


Espainiako Ustelkeriaren Kontrako Fiskaltzak uste du erregearen suhi Iñaki Urdangarinek Noos Institututik 5,8 milioi euro jaso zituela. Auzipetu egin dute Urdangarin


Grebaren berri jakiteko edo emateko webguneak

BERRIA.INFO eta BERRIKETAN.INFO

BERRIAren webguneak jarraipen zabala egingo du: albisteak, argazkiak, bideoak, iruzkinak... Herritarrek grebaren inguruko informazioa zabal dezakete berriketan.info sare sozialaren bitartez.

greba.euskalherrian.info

Interneteko hainbat aktibistak sortutako "pikete informatiboa" da. Gure irekia da eta, beraz, edonork parte har dezake grebaren inguruko informazioa ematen.

Twitter

#grebaorokorra etiketa erabiltzeko eskatu dute. #i26greba etiketa ere erabil daiteke.

Flickr

Ateratako argazkiak argitaratzerakoan, #grebaorokorra etiketa erabili.

Sindikatuak

- ELA: www.ela-sindikatua.org

- LAB: www.labsindikatua.org

- ESK: www.esk-sindikatua.org

- EILAS: www.stee-eilas.org

- EHNE: www.ehne.org

- Hiru: www.hiru.org


Erripagañako babes ofizialeko 87 etxebizitzaren esleipendunen zerrenda argitaratu dute

Ekainaren 30ean amaituko den alegazioak aurkezteko aldia ireki da.

Nafarroako Gobernua, Nasuvinsa sozietate publikoaren bitartez, Erripagañako (Iruña) babes ofizialeko 87 etxebizitzaren hasierako esleipendunen zerrenda (erosketan) osatu du; horrekin batera, ekainaren 30ean amaituko den alegazioak aurkezteko aldia ireki du.

Zerrenda herritarren eskura dago Nasuvinsako bulegoetan (San Jorgeko etorbidea, 8, behea, Iruña) Tuterako Nafarroako Gobernuaren Herritarren Arreta Bulegoan (Foruen plaza, 5-6), bai eta Nafarroako Gobernuko etxebitza-atarian ere.

Zerrenda hori argitaratuta, alegazioak aurkezteko epea zabaldu da; haiek Iruña eta Tuterako Nasuvinsaren bulegoetan aurkeztu beharko dira eta, ebazten direnean, behin betiko esleipendunen zerrenda argitaratuko da.


Ipar Euskal Herrian izandako atxiloketak salatu dituzte Leioako campusean

Gaur goizaldean Frantziako Jendarmeriak Ipar Euskal Herrian egindako atxiloketak salatu dituzte Leioa eta Erandioko campusean. Kontzentrazioa Gizarte eta Komunikazio Zientzien fakultateko atarian izan da, 11:00etan, eta 50 bat ikasle bertaratu dira atxilotuak askatu ditzaten eskatzera. Momentuz, Jean Francois Magis, Alex Feldmanlau, Haitz Agirrebarrena eta Teo Salomon gazteak atxilotu dituzte Itsasun, Baionan eta Arrosan. Azken biak Leioa eta Erandioko campuseko ikasle ohiak dira. Bestalde, Uribe Kostako Ernaik kontzentrazioa deitu du iluntzeko 8etarako, Leioako bulebarrean.

EHkZ guneak jakinarazi duenez, 2013ko azaroan Itsasun izandako eraso bategaz lotzen dituzte atxiloketak. Espekulazio immobiliarioa salatuz, ezezagun batzuk bigarren etxebizitza bat erre zuten "Euskal Herria ez da salgai!" lemapean. Atxilotutako gazteak Pauera eraman dituzte.

Leioa eta Erandioko campuseko ikasleek zabaldutako oharra:

Gaurkoan ere berri lazgarri batekin esnatu gara.

Goizeko seietatik aitzina atxiloketak burutzen ari da Frantziako Jendarmeria Ipar Euskal Herri osoan. Oraingoz lau dira atxilotuak, horien artean, bereziki aipatu nahi ditugu Haitz Agirrebarrena eta Teo, iaz gure ikaskide izandakoak.

Gaurkoan ere, badute aitzakia euskal gazteriaren aurka kolpe gogor bat emateko; dirudienez, 2013an "EH ez da salgai"-ren izenean buruturiko ekintza baten harira dira atxiloketak.

250.000 dira gaur egun Euskal Herrian hutsik dauden etxeak, eta ezin ahaztu, gazteok gaur egun, emantzipaziorako ditugun arazoak. Gehiago axola zaie, dirudienez, espekulazio hutserako erabilitako etxe bat erretzea, etxe kaleratzek bizitoki gabe utzi dituztenak baino.

Gaurkoan ere, euskal herritar bezala eta are gehiago gazte bezala jasaten ditugun erasoen aurrean borrokatzea oztopatu nahi digutela ikusi dugu.

Ez gaituzte kikilduko ordea, aurrean izango gara, eraso guztien gainetik.

Parean izango gaituzte, errepresioak errepresio

Aski da!

Utzi bakean euskal gazteria!

Atxilotuak askatu!

Euskal Gazteria Aitzina!


Zegamarrak kostaldean

Igandean Gipuzkoako birako lehen etapa egin zuten Zegamako Amezti mendi taldekoek. Hondarribitik Pasai Donibanera doan Talia bidea egin zuten. Higerreko lurmuturretik abiatu ziren eta lehen zatia itsasertzetik egin zuten. Ondoren, Jaizkibelen barneratu ziren. Dorreen ibilbidearekin bat egin eta Pasaiara iritsi ziren. Paisaia benetan ederrez gozatu zuten.


Otsailaren 14rako hautatuko du EAJk zuzendaritza berria

EBB eta herrialdeetako egiturak berriztatzeko prozesuak batera egitea erabaki dute.Espainiako Gorteetarako hautagaiak berretsi dituzte

Espainiako Kongresu eta Senaturako hautagaiak berretsi eta barne egiturak berriztatzeko prozesua zehaztu du EAJk dagoeneko. Alderdiaren Aberri Batzarrak ezohiko bilera izan zuen atzo iluntzean, eta bi gai horiek jorratu zituen.

Hautagaiei dagokienez, ez da ezustekorik izan, eta herrialde batzarrek onartutako zerrendak berretsi egin ditu EAJren nazio egitura gorenak. Egituren berriztatzeaz den bezainbatean, prozedura eta egutegia finkatu ditu EAJk: prozesua 2016ko otsailaren 13 eta 14an amaituko dute, asteburu horretan Iruñean egingo duten VII. Batzar Nagusian.

Araban, Mikel Legarda, Laura Perez eta Jon Karla Menoyo izango dira zerrendaburuak Kongresurako hautagaitzan, eta Almudena Otaola, Juan Carlos Medina eta Zuriñe Rodriguez Senaturakoan. Bizkaian, Aitor Esteban izango da Kongresurako zerrendaburua, eta jarraian Pedro Azpiazu eta Pilar Ardanza joango dira; Senaturako, berriz, Jose Maria Cazalisek, Nerea Ahedok eta Maria Dolores Etxanok beteko dituzte lehen postuak. Gipuzkoan, Joseba Agirretxea, Iñigo Barandiaran eta Carmen Solorzano izango dira Kongresurako aurreneko hautagaiak, eta Maria Eugenia Iparragirre, Bitoriano Gallastegi eta Imanol Kerejeta Senaturakoak.

Nafarroako lehen hautagaiak ere berretsi ditu EAJren Aberri Batzarrak: Daniel Innerarity, Blanca Regulez eta Jose Antonio Beloki Kongresurako, eta Juan Jose Ausan, Izaskun Goñi eta Javier Basterra Senaturako. Dena dela, EAJren Nafarroako hautagaiak Geroa Bai koalizioaren barruan aurkeztuko dira eta, beraz, aldaketak egon daitezke behin betiko zerrendan.

Herrialdeetako egiturak ere

Espainiako Gorteetarako hautagaiak berresteaz batera, EBB Euzkadi Buru Batzar berria aukeratzeko prozesuari ekitea zen EAJk bere buruari ezarritako beste eginkizun garrantzitsua. Horretarako egutegia finkatu du Aberri Batzarrak, eta datozen hilabeteetan abiatuko den «hauteskunde ziklo etengabea» kontuan harturik, jeltzaleek erabaki dute prozesu osoa bi hilabetean egitea eta EBBrekin batera herrialdeetako bost egitura nagusietako kideak —Hego Euskal Herriko lau herrialdeetakoak eta IBB Ipar Buru Batzarra— ere prozesu horretan aukeratzea.

Hautagaiak aukeratzeko bi hauteskunde aldi izango dira herrietan, abenduaren 22tik urtarrilaren 5era eta urtarrilaren 14tik 20ra bitartean. Herrialdeetako Buru Batzarretako kideak urtarrilaren 21etik 24ra herrialde bakoitzean egingo dituzten batzarretan aukeratuko dituzte. EBBrako hautagaiak ere prozesu horretatik aterako dira.

Azkenik, berriztatze prozesua 2016ko otsailaren 13 eta 14an burutuko da, Iruñean egingo den EAJren VII. Batzar Nagusian. Han, jeltzaleek EBBko presidentea aukeratuko dute, bai eta herrialdeetako presidenteekin batera EBB osatuko duten zortzi burukideak ere.


Zumaiako Janari Bankuko ordezkarien eskertza

Janari Bankuaren deiari erantzunez, azaroaren 25 eta 26an Zumaian janari bilketa erraldoia egin da, lurraldeko hainbat herritan bezala.

Aurreko urtean herritarrek izan zuten erantzun onari esker, 10.000 kilo elikagai bildu ziren, eta aurten aurrikuspen horiek izan arren, jendearen erantzuna urtez urte goraka doa eta gutxi gorabehera lehentasunezko 11.000 kilo elikagai eta bonotan 1.934 euro bildu dira.

Urtean zehar bolondres ibiltzen garen guztion partetik, Zumaiako herritarrei eskerrak eman nahi dizkiegu beste behin eman duten erantzun bikainagatik eta baita, nola ez, bi egun hauetan bolondres lanetan ibili diren guztiei ere.

Mila esker denoi Janari Bankuaren izenean.


“Gabon Txirrita”ko jueza

Gentzane Belaustegigoitia Izagirre (Laudio, 1967) “Gabon Txirrita” antzezlanaren muina den epaiketako jueza izango da. Dagoeneko badu eskarmentua antzezle moduan. Urnietan, azken urteetan egin diren hiru herri ikuskizun handietako parte-hartzaile izateaz gain, antzerki tailerreko kide da. Martxoaren hasieratik, beste 30 urnietarrekin batera, entsaioetan buru-belarri murgilduta dabil.

Antzerkiak zer ematen dizu?

Gentzane Belaustegigoitia: Niretzat, antzerkiak osagai asko eta interesgarriak ditu, hala nola, xarma, magia, hausnarketa, helburuak, konfiantza, sormena, komunikazioa… Lan talde batean giza-grinak esploratzeko eta sentimenduak adierazteko edo eraldatzeko aukera ematen du. Pertsona bezala, hazteko eta hezteko lagungarria da.

Zein izan da orain arte zure aktore ibilbidea?

G.B. : Gogoan dut ikastolan antzerki lan batzuk egiten genituela. Ondoren, nerabezaroan, egin nuen lehenengo aldiz antzerkia antzoki batean. Enrique Jardiel Poncela dramaturgoaren "Eloisa está debajo de un almendro" obra izan zela ondo gogoratzen naiz. Eta hemen, Urnietan, 2008. urteaz geroztik nabil antzerki munduan murgilduta. Parte hartu nuen “Marizulo”, “Urnieta´59” eta “1936” ikuskizunetan. Horrez gain, Urnietako Antzerki Tailerrako kidea ere banaiz, eta urtero antzezlanak aurkeztu ditugu. Baita lagunarteko afarietan, herriko jaietan, Laudioko ikastolaren 25. urteurrenean, edota lantokiko inaugurazio eta beste hainbat ekintzetarako ere sketx edo saio labur batzuk prestatu izan ditugu. Beraz, esan dezaket, antzerkia nire bidelaguna dela.

Hainbat pertsonaien azalean sartu zara. Norekin geratuko zinateke?

G.B. : "Eloisa está debajo de un almendro" antzezlana aipatu dudanez, obra hori antzezterakoan egin nuen "Mariana Briones"ena aipatuko nuke. Hamazazpi urterekin egin nuen lan hori, eta nire lehenengo paper serioa izan zen.

Talentua ala esfortzua, zer da garrantzitsuago antzezle batentzako?

G.B. : Nire ustetan, bien arteko konbinaketa izango litzake onena, baina, bizitutako experientziek erakutsi izan didate, gehienetan behintzat, arrakasta pertsonaiari eskainitako denbora eta esfortzu pertsonalaren ondorioz iristen dela.

Zer sentitzen duzu agertokira irten aurretik. Eta agertokian?

G.B. : Agertokira irten aurretik, urduritasuna eta adrenalina. Esaten da, aktoreek antzerkia egiteko duten arrazoietako bat entzunak izatea dela. Ez dakit horrela den, baina behin agertokian nagoenean, gorputz eta ahozko expresioaren bidez, ikusleari, barrea, ezustea, beldurra eta beste hainbat emozio sentiarazteko aukera dudala badakit, eta gustuko dut erronka hori.

Liburu bat, disko bat, film bat, antzezlan bat. Kontsumitzaile moduan, zer aukeratuko zenuke?

G.B. : Antzezlan bat aukeratuko nuke, zalantzarik gabe. Oholtza gainetik nahiz eserlekutik disfrutatzen dudan arte adierazpena baita. Eta antzokira ikusle moduan joandakoan ere, oso erraz sartzen naiz antzezlanaren barruan eta asko gozatzen dut.

Nolatan animatu zinen obra honetan parte hartzera?

G.B. : Miren Gojenola eta Mikel Laskurain antzezlanaren zuzendariak etorri ziren proiektua azaltzera. Erakargarria iruditu zitzaidan, Txirritari buruzkoa, Xabier Leteren jatorrizko gidoiarekin, Urnietan eta Urnietako jendearekin gauzatua. Berehala eman nuen baiezkoa, eta oso gustura sentitzen naiz.

“Gabon Txirrita” lanean, protagonistatako bat izango zara: epailea. Garai beretsuan antzerki tailerrarekin beste obra bat prestatzen ari zarete. Horri guztiari aurre egiteko energia handia behar da. Nondik ateratzen duzu?

G.B. : Bai, horrela da. Niretzako hobby bat izanagatik buru-belarri nabil antzerkiarekin. Nire lanbidea zenbakiei lotua dago, beraz, lanetik irten eta antzerkiaren mundu magiko horretan murgiltzeak ez nuke esango energiarik xurgatzen didanik, guztiz kontrakoa, energiaz kargatzeko modu polita da niretzako.

Baduzu erreferentziarik zure pertsonaian sartzeko garaian?

G.B. : Antzezlan honetako jueza oso serioa ere ez denez ez dut kanpoko erreferentziarik eta zuzendariaren aginduak jarraitzen saiatzen naiz. Anekdota moduan esango dizut, juezaren paperean izango nintzela esan zidatenean, lehenengo entsegura datu batzuk eskuartean nintuela joan nintzela, esate baterako, 1966an, emakumeek karrera judiziala aukeratu ahal izateko zuten debekua kendu zela; 1978an lehenengo juezak kargua hartu zuela; gaur egun, juezen %51 emakumeak direla... Hori guztia azaldu nienean, taldekideek pentsatu zuten ez nuela paper hau egin nahi.

Obra honetan, besteak beste, bertsolarien artean eta sagardotegiko tertulietan duela laurogei urte erabiltzen zituzten espresioak agertzen dira. Hizkera hori erraza egiten al zaizu?

G.B. : Obra honetan testua oso garrantzitsua da. Letek idazteko orduan, umore freskoa, atsegina eta ulerterraza erabili zuela esango nuke. Aberasgarria egiten zait sagardotegi inguruko hizkera hori, eta, baita, nire paperarengatik ikasten ari naizen auzitegietan erabiltzen den hizkera berezi hori ere.

Antzezlana talde lana izanik, zuen arteko "kimika" nolakoa dela esango zenuke?

G.B. : Oso ona. Nerabezaroan hasi eta jubilatuetarainoko adin guztietako pertsonak ari gara talde lanean, elkar aberastuz. Aniztasun eta desberdintasun guztien gainetik elkarlanerako dagoen giroa bizikidetzaren adibide ederra dela iruditzen zait.

Gazteak erakartzeko moduko obra iruditzen al zaizu?

G.B. : Beraientzat ere erakargarria izan daitekeela uste dut. Iraganeko bizipenak agertzen badira ere, umorea da obraren osagai nagusienetako bat, eta osagai hori edozein adinetako ikusleentzat gustagarria da.

Nola konbentzituko zenituzke herritarrak ikustera etortzeko?

G.B. : Txirritak berak aipatu zuen: "... Sartuagatik lurpian, nere aipamenak izango dira beste larogei urtian". Bada, pasa dira 80 urte bera hil zenetik eta hemen gatoz herritar talde handi baten artean prestatu dugun antzezlan entretenigarria eskaintzera.

Ildo nagusia Txirritaren hainbat bizipenen bueltan doa, Xabier Leteren jatorrizko testuarekin eta Urnietako antzezleen parte hartzearekin... “Gabon Txirrita”k erakargarri izateko osagai guztiak ditu.


Eskolako Agenda 21. Udalbatzar berezia

Bi eskoletako haurren ordezkariek eta zinegotziek udalbatzar berezia egingo dute, 'Ekitatea eta klima aldaketa' gaiari buruz. Maiatzaren 24an izango da udaletxean, 10:00etan hasita.


Kabul

Barack Obamak agertu zuen prentsaurrean amerikarrek nola pentsatzen zuten Afganistanetik militarki ateratzea. Uztailean hasiko dira 2002az geroztik Pakistaneko mugetako ehun mila soldadoen etxeratzeko bidaiak. Debaldeko gerra garestia piztu zuen duela hamar urte Georges Bushek eta patria uherraren alde hil izan dira anitz zergatik zuzen jakitera iritsi gabe, kanta zaharrak dioen eran. Desplegatzea 2014an bukatuko liteke.

Marie Monique Robin andereak bildu Torture made in USA filmaren ikusteko aukera ukan dut berrikitan. Guantanamora ekarri ziren lehen presoak zehazki afganistandarrak ziren, eskubide izpirik ez zuten, Bushen administrazioak orduan legea makurtu zuen burdin beroa bailitzan tortura zilegitzeko eta kartzelatuei Genevako konbenioen ondorioak ez aplikatzeko. Erran dezagula halaber amerikarrek tortura ekintzak, informazioa erdiesteko alaina, deslokalizatu zituztela Siriara, Egiptora, Tailandiara adibidez, hango diktaduren egiturak baliatuz.

Bush, Cheney zein Rumsfeld tortura eta gartzelaldi infinituen asmatzaileak auzitara deituko ote ditu Obamak? Ongi liteke, etsenpluarentzat bereziki, ez dezaten munduko buruzagiek sinets tortura demokraziaren baliabide soil bat dela.


“Twitterren esketx bat jartzen dut egunero”

Zer da umorezko esketx bat?

Pieza motz bat da, literatur kontakizun baten antzekoa. Denbora gutxian egoera komiko bat azaldu behar du, eta bukaeran barrea eragin.

Zeintzuk dira esketxaren ezinbesteko osagaiak?

Nire ustez egitura da oinarrizkoena. Aurkezpen on bat izan behar du, abiapuntu hori behar bezala garatuko duen korapiloa, eta funtzionatuko duen bukaera. Garrantzitsua da esketxaren bukaerak goraldi bat izatea, geratzen den aho zaporea delako. Barrea eragin behar du, edo gutxienez kontaturiko egoeraren gainetik geratu. Bukaera eskasa denean, sentsazioa txarra da. Bestalde, garrantzitsua da gidoia egokia eta elkarrizketak naturalak izatea. Iraupen aldetik, nik uste dut komeni dela laburra izatea. Bi edo hiru minutukoa da egokiena.

Gidaliburuan esketxen inguruko aholkuak eta ereduak jaso dituzu. Gidoiak idaztea baino gehiago kostatu zaizu liburua osatzea?

Buelta asko eman dizkiot. Uste dut 2016an idazten hasi nintzela. Ideia, ordea, aspaldikoa da. Gidoiak idazten hasi nintzenean, eta argi ikusi nuenean horrelako gidoiak idatzi nahi nituela, ez nuen eskura inolako gidalibururik. Vaya Semanita saioa egiten genuen garaian hutsune hori nabaritu nuen, eta gerora ere horrelako gidarik ez zegoela konturatu nintzen. Egun batean ikusi nuen nire idazketa eta ideiak zehazteko baliagarria izan zitekeen eskuliburu bat idatz nezakeela. Niretzako gida izan behar zuenak, besteentzako ere balio zuela ikusi nuen. Zalantza askorekin eskema bat osatu nuen, eta idazten hasi nintzen. Asko laburtu behar izan dut, eta baita ordenatu ere. Argitaratzeko aukera izan dut, eta dirudienez harrera ona izan du.

Edonork idatz dezake umorezko esketx bat?

Nik uste dut baietz. Idatzi dudan gidaliburuaren helburuetako bat da. Edonork idatz dezake esketx bat, beti ere interes berezia badu horretarako. Idazten ikas daiteke, teknika bat duelako. Uste dut umorea landu daitekeela, eta eboluzio bat izan dezakeela edozeinen bizitzan.

Orduan, ez da beharrezkoa pertsona umoretsua izatea?

Tira, zertxobait bai. Halere, umorezko testua idazteko ez duzu derrigorrez grazioso bat izan behar. Duela urte batzuk anekdota barregarri bat izan nuen. Betiko lagun batekin nindoan autoan, eta esan zidan harrigarria iruditzen zitzaiola nik umorearen sektorean lan egitea. Egoera xelebrea izan zen. Askotan nahasten da umorezko testuak idaztea eta komikoa izatea.

Umorezko esketxek abantaila asko dituztela esan izan duzu. Zeintzuk dira?

Idazterakoan abantaila argi bat dute. Erraz eta denbora laburrean idatz dezakezu esketx bat. Arratsalde batean, edo asko jota hiru egunetan. Zirriborroa momentu batean egin daiteke. Erritmoa hartu orduko asko idatz ditzakezu. Bestalde, esperimentuak egiteko aproposa da. Aukera narratibo asko ditu. Ez da gauza bera telesail edo film baterako gidoia idaztea. Esketxak ez zaitu horrenbeste mugatzen.

Komediaren alorrean sartzeko ere formatu egokia da. Azkenik, beste abantailetako bat da esketxen hedapen. Gaur egun erraza da esketx bat egin eta Interneten jartzea. Ez duzu ekoizlerik behar, zuk zeuk egin dezakezu eta zabaldu. Era berean, kontsumo errazekoa da, eta hori gaur egun abantaila oso garrantzitsua da.

Barrerik eragiten ez duen esketxa porrota da?

Bada, bai. Nik porrot asko ditut. Askotan pasa zait eta parte hartu dudan programa guztietan. Adibidez, Vaya Semanita eta Irrikitown saioetan huts egin duten esketx asko daude. Aste batean 30 esketx idaztea ez da erraza, eta are gutxiago guztiak onak izatea. Egia esan, horren txarrak dira nire esketx batzuk barre egin dudala horien kontura. Dena dela, beti ez da gidoiaren arazoa izaten. Aktoreek eta atrezzoak eragin dezakete txarrerako, baina baita hoberako ere.

Eboluzio nabarmena izan du umorezko esketxak. Zein da bere etorkizuna?

Galdera zaila. Antzerkian sortu zen vaudeville generoaren bidez, eta ikus-entzunezkoekin eboluzionatu du. Aurrera begira, Internetek bide interesgarri bat eman ahal dio esketxari. Etorkizuna sarean ikusten dut. Nolanahi ere, telebista digitalen plataformek ere apustu zehatza egin dezakete. Plataforma horietan ez daude esketxen programak, baina egon daitezke.

Zein da gustuko duzun umore mota?

Gauza asko gustatzen zaizkit. Umore beltza eta ingelesa oso gustuko ditut. Monty Python eta Barrio Sesamo nire gogokoenen zerrendan daude, baina luzeegia da zerrenda hori. Twitterren esketx bat jartzen dut egunero.

Jose Mota komikoak idatzi du gidaliburuaren sarrera. Berak dio umorezko gidoilari onenetakoa zarela.

Ohorea da berak halako zerbait esatea, baina ez dakit horrela den. Mota oso ondo portatu da nirekin. Duela gutxi berarekin lan egiteko aukera izan dut, eta harreman ona izan dugu. Liburua ateratzeko gutxi falta zela komentatu nion, eta prest agertu zen parte hartzeko. Asko eskertzen diot. Oso pertsona jatorra da, hurbilekoa. Madrilgo aurkezpenera etorriko zela esan zidan, eta horrela izan zen.

Esan bezala, berarekin lan egin duzu TVEko saio berri baterako.

Hilabete honetan estreinatuko dela uste dut, eta Santiago Segura da aurkezlea. Ikusteko gogoa dut. Vaya Semanita eta Motaren estiloaren arteko nahasketa bat da. Umorezko esketxen programa bat da, eta imitazioak ere tartekatuko ditu. Motak soilik zuzendaritza eta ekoizpen lanak egin ditu. 50 minutu inguruko sei atal izango ditu.

Vaya Semanita saioaren arrakasta iraganean geratu da. Berreskuratzeko aukerarik ikusten duzu?

Egia esan, ez. Saioak bere momentua izan zuen. Ondoren, bertsio hainbat egin genituen ETB2rako. Uste dut beldur moduko bat dagoela gaur egun horrelako saio bat egiteko. Beste arrazoi batzuk ere badaude. Batetik, ekonomikoa, eta bestetik, esketxen programak gehiegi errepikatu izana.

Euskarazko esketxen umore saiorik ere ez dago. Horren zaila da umorea euskaraz egitea?

Ez, eta datu bat emango dut. Irrikitown saioaren 23 atal grabatu genituen eta 1.000 aldiz errepikatu dira. Bitxia bada ere, errepikapenek audientzia datu onak eman dituzte. Wazemank saioak ere harrera oso ona izan zuen. Gaur egun, Herri Txiki Infernu Handi saioa da euskarazko umorearen beste eredu bat. Azken batean, umorea unibertsala da eta ez du hizkuntza propiorik.


Palindromoekin jolasean

Jolaserako zenbait aukera ematen ditu hizkuntza. Horietako bat da palindromoak egitea, hau da, bi aldetatik berdin irakurtzen diren hitz edo esaldia sortzea. Arrasate Euskaldun Dezagun euskaldunon elkarteak 2. Euskarazko palindromo lehiaketa antolatu du. Euskal Herriko zenbait txokotatik jaso dituzte palindromoak: Donostia, Azkoitia, Aretxabaleta, Zumarraga, Oiartzun, Lizarra, Alegi, Gasteiz... baita Etxarri Aranaztik ere. Jose Luis Erdozia etxarriarrak ondoko palindromoa asmatu du: "Iza(h)na izan ala nazian (h)azi!". 61 palindromoen artetik epaimahaiak Aretxabaletako Juan Mari Agirreurretari eman dio saria ondoko palindromoagatik: "Animatuta bazen, ezabatuta mina!". Debako Txindurri-Iturri Nekazal turismoan bi lagunendako sagardotegi afaria eta gaua irabazi du.


Zerbitzu publikoan eta hezkuntzan ia erabateko jarraipena izango du grebak

Martxoaren 29ko grebaren harira hainbat sindikatuk eta kolektibok emandako prentsaurrekoa (Argazkia: Amaia Ventas)

Espainiako Gobernuak indarrean jarri duen lan erreforma salatzeko greba orokorra izango da bihar, eta Urola Kostako zerbitzu publikoetan jarraipen zabala izango du lanuzteak. Azkoitiko, Azpeitiko, Aizarnazabalgo, Getariako, Orioko, Zarauzko, Zestoako eta Zumaiako udal langile guztiek egin dute bat grebarekin. Beraz, ez da zerbitzurik eskainiko udaletxeetan. Halaber, udalok kudeatzen duten bestelako zerbitzurik ere ez da izango biharkoan. LABen arabera, ez dituzte gutxiengo zerbitzuak ezarri. Soilik Udaltzaingoak egingo du lana, hala araututa dutelako. Hala,

Zumaiako Udalak adierazi du erregistro orokorra Udaltzaingoan egongo dela. Aian, berriz, batzar informatiboa egin zuten atzo, eta LABen arabera, langile «gehientsuenek» egingo dute lanuztea.

«Erreforma horren bidez, Espainiako Gobernuak langileen kaleratzea erraztu eta enplegua dutenen lan baldintzak eta soldata okertu nahi ditu», adierazi du Zumaiako Udal Gobernuak. Hori hala izanik, herritarrei dei egin dien «euren eskubideen alde» greba egin, eta biharko mobilizazioetan parte hartzeko.

Ikastetxeetan ere greba

Irakaskuntza arloan ere ia erabateko jarraipena izango du biharko grebak. Gehienek gutxieneko zerbitzuak bermatuko dituzte, baina hainbat ikastetxe itxi ere egingo dute.

ELA sindikatuak adierazi duenez, ikastetxe pribatu guztietan izango dira lanuzteak; publikoek, berriz, batzar informatiboak egin dituzte. Horiei dagokionez, Aiako Lardizabal herri eskola itxi egingo dute. Azkoitiko Xabier Munibe ikastolan ere greba egingo dute, eta bertan gutxieneko zerbitzuak mantenduko dituzte. Ikastetxe horretan, gainera, asteazkenero elkarretaratzeak egingo dituzte murrizketak salatzeko, 08:45etik txirrina jo arte.

Azkoitia-Azpeitia Urola Ikastola BHIn ere greba egingo dute, eta eskolarik emango ez badute ere, ateak zabalik izango dira, eta telefono deiak jasoko dituzte. Getariako Iturzaeta eta Orioko Zaragueta herri eskoletan ere greba egingo dute irakasle guztiek. Zarauzko Lizardi institutuan ere lanuzteak izango dira, eta gutxieneko zerbitzuak eskainiko dituzte. Zarauzko haurreskolan ere lanuzteak egingo dituzte.

Zestoako Aizarna auzoko herri eskolan ere greba egiteko asmoa azaldu dute irakasleek, baina norbait bertan izango dela jakinarazi dute, gutxiengo zerbitzuak eskaintzeko. Zumaian, berriz, herri eskolako Haur Hezkuntzan eta Derrigorrezko Lehen Hezkuntzan greba egingo dute, eta gutxieneko zerbitzuak mantenduko dituzte. Derrigorrezko Bigarren Hezkuntzan eta Batxilergoan, ordea, gaur dira lanuzteak zehaztekoak. Egunkari honek atzoko edizioa itxi aurretik ezin izan zuen jakin Azpeitiko Ikastola Karmelo Etxegaraik, Zarauzko Orokieta Herri Eskolak eta Zestoako Herri Eskolak greba egingo duten.

Bertan Azpeitiko Merkatarien Elkarteak, bere aldetik, «errespetua» eskatu dute saltokia irekiko nahiz itxiko dutenentzat, greba egitea edo ez egitea «norberaren eskubidea» delako.

Ohi bezala, pikete informatiboak egingo dituzte goizaldean, eta gero manifestazioak izango dira. Zestoan eta Zumaian 09:00etan elkartuko dira plazan, eta Azpeitian, Getarian eta Zarautzen 09:30ean. 12:00etan, berriz, manifestazio nazionala izango da Donostian, eta arratsaldean ere mobilizazioek jarraituko dute; Azpeitian, Getarian, Zarautzen, Zestoan eta Zumaian egingo dituzte manifestazioak, 18:00etan.

Interneten ere hainbat «aktibistak» tokian tokiko informazioa emango dute, greba.euskalherrian.info atarian eta Twitterreko @grebaorokorra kontuan.

Urola Kostako Hitza-ko langileek gaur egingo dute lanuztea. Beraz, edizio digitalean ez da albisterik izango, eta bihar ez da egunkaria argitaratuko. Hala ere, ostegunean jarraipen berezia egingo dio grebari. Goizean goizetik grebak herri bakoitzean duen eragina jasoko du atari honetan.


SOINUGELA: Otis Blackwell eta gehiago

Lehen orduan, Van Morrison, Taj Mahal, Lionel Hampton edo Otis Blackwellen kantak entzuteko parada izan dugu. Bigarrenean, Perdo Elias Igartuak Blackwellekin jarritu du, Barrence Whitfieldekin bukatzeko.

DESKARGATU HEMEN


Afizionatuak-23 urtez beherakoak

23 urtez beherako afizionatuek Villatuertan izan dute hitzorduan pasa berri den asteburu honetan. Lizarra eta Villatuerta arteko 118 kilometroko lasterketa izan dute. Lizarra atzean utzi eta berehala hasi zen lehia txirrindularien artean. Lasterketa borrokatuaren ondoren, Azpiru taldeko Fabricio Ferrari izan zen azkarrena.Rural Kutxako Pablo Torres 15.a izan zen, irabazlearengandik 29 segundora.


Bideoa: Enbataren igoera Portugaleteko 'play off'-ean

Zarauzko arraunzaletuek harrera egin diete Enbatako arraunlariei Portugaleteko estropadaren ondoren, lehorreratu direnean.


Erabakia

Gutxitan akordatzen naiz egindako ametsez. Gainera, badakizue amets hitzari badiodala erreparo pixka bat, erabat maiztua, indargabetu zenetik. Futbol ligako seigarren partidaren atarian «gure ametsa Levanteri irabaztea da» irakurri nuenetik jabetu nintzen hitz horrek ez zuela sekula gehiago lehen zuen esanindarrik izango.

Baina amets ametsez ari naiz orain. Eta bart goizaldera buruan ibili ditudan irudi batzuk datozkit gogora nahas-mahasean. Irla batean gaude, hondartzan. Julian Iantziren ilajea eta Iñigo Urkulluren ahotsa daukan tipo batek iragarri du baietz, erkidegoan hauteskundeak uztailean egingo direla, baina ziurtasun neurri guztiak aintzat hartuta. Jendeak ohitura duela hauteslekuko gortinen atzean paper bat ukitu eta bestea igurtzi ibiltzekoa, eta, beraz, programaren zuzendaritzak erabaki duela, aurtengoagatik, talde bakarraren papeletak jarriko direla hautagai. Herritarrak kexu agertu dira, papeleta bakarrarenagatik, immunitaterik ez daukatelako ziurtatuta, goseak daudelako... Ez diete jaramonik egin. Iantzi-Urkulluk esan du zirt-zart erabaki behar dela zer talderen papeletak eskaini. Erabakia dagokiola... Seleta-ri!

Izerdi patsetan esnatu naiz. Hori gara, politikoki eta kulturalki.


Iñaki Olano altzotarrak irabazi du Zaldibiako mendi lasterketako proba luzea

Proba motzean berriz, Laiane Arrospide tolosarra izan zen bigarren.

Atzo izan zen Zaldibiako mendi lasterketaren lehen edizioa eta bertako 27 kilometroko proba luzea Iñaki Olano altzotarrak eta Ainhoa Sanz urretxuarrak irabazi zuten. Hauen atzetik, gizonezkoetan bigarrena Ibon San Miguel lekeitiarra eta hirugarrena Xabier Macias iruindarra izan ziren. Eta emakumezkoetan bigarren postuan Laida Elizegi zaldibiarra eta hirugarrenean Sonia Lopez ermuarra izan ziren.

15 kilometroko proba motzean berriz, Gartzen Elejabarrieta abadiñoarra eta Ainhoa Jauregi urnietarra nagusitu ziren. Bigarren emakumezkoa Laiane Arrospide tolosarra izan zen eta hirugarrena Irati Larrañaga usurbildarra. Gizonezkoei dagokienez, bigarrena Iker Diges huartearra izan zen eta hirugarrena Josu Urrestarazu idiazabaldarra.

Sailkapenak: proba luzea eta proba motza.

Argazkia galeriak: Zaldibiako Herri Ataria eta Goierriko Hitza.


Aurrekontuei buruz herritarrek egiten dituzten proposamenak publiko egitea eskatu dio EH Bilduk udal gobernuari

Duela bi aste Gernika-Lumoko Udalak martxan jarritako aurrekontuen inguruko parte hartze prozesuak «gutxienekoak ez» dituela jasotzen kritikatu du EH Bilduk. Era berean, udal gobernuari eskatu dio aurrekontuak onartu baino lehen herritarrek aurkeztutako proposamen guztiak publiko egitea eta horiei buruzko erabakiak hartzeko eztabaida publikoa antolatzea herritarrekin.

Koalizioaren arabera, «zaila» da aurrekontuen funtzionamendua eta dimentsioa ezagutu gabe ekarpenak egitea, eta, horregatik uste du aurrekontuei buruzko informazioa eman beharko lukeela udalak;?hala nola, zein motatako proposamenak egin daitezkeen, zein dimentsiotakoak…

Halaber, herritarrentzako ez dagoela «inolako prestakuntza edo orientazio saiorik» kritikatu du.

«Proposamenak helarazteko aukera ere oso mugatua da, bi asteko epea eta inprimakia webgunetik deskargatuta edo existitzen ez den buzoi batean aurkeztuta», gaineratu du koalizioak.

Halaber, proposamenek ez dutela «inolako ibilbiderik» aipatu du; izan ere, «iazko prozesuaren baloraziorik ez du egin udalak, eta informazio publikorik ere ez du eman jasotako proposamenen kopuru, arlo eta abarrak azaltzeko».

Prozesuan konfiantzarik ez izateko badira bestelako arrazoi batzuk koalizioaren ustez; «Jose Maria Gorroño alkateak ez du inoiz gobernutik kanpoko aldaketarik edo proposamenik onartu».

Amaitzeko, EAJri eskatu dio kudeatzen dituen Batzorde eta Erakunde Autonomoetako aurrekontuen eztabaidetara “proposamenak ekartzea eta eztabaidatzea».


Irteera Txillidalekura

Datorren apirilaren 22an Bergarako Berriketan eta Arrasateko Zahar-Berri egitasmoetako partaideek, lehen aldiz batera egingo dute irteera. Kasu honetan Txillidalekura.

Bertara edonor etor liteke; Aste bukaeretako ekintzen helburua euskaldun zahar eta berriek batera irteera bat egin eta euskaraz hitz egiteko guneak sortzea da.

Irteera honetara etorri nahi duenak deitu dezala Jardun (943763661) edo AEDko bulegoetara (943712117)

NOIZ: apirilak 22

NORA: Txillidalekura

NOIZ ELKARTU: Arrasaten 9:00 Arbolapetan

Bergaran 8:50 Frontoian

NOLA: Kotxetan


«Gazteak berriz katalandu dira burujabetza prozesuari esker»

Euskal Herrikoa zuen aitonetako bat; italiarra amona bat, eta irlandarra bestea. Katalanezko idazle argentinarra da bera, eta Kataluniaren etorkizuna irudikatu du hainbat saiakeratan.

Argentinan jaio eta hazi arren, katalanez idazten du Patricia Gabanchok (Buenos Aires, 1952). Batez ere saiakerak argitaratu ditu, hogei bat, hainbat gairen inguruan, baina, batez ere, Kataluniako hizkuntza eta kulturaren iraganari eta etorkizunari buruz. Crònica de la independència lana gehien saldutakoa izan zen 2009ko Sant Jordi egunean.

Buenos Airesen zerk bultzatu zintuen katalana ikastera?

Zoriak. Han izan nuen Kataluniako kulturaren berri, eta jakin-mina piztu zitzaidan. Ikusi nuen katalana dela estaturik gabeko kulturarik indartsuena, osoena, filosofiatik operara. Ez dago halako sakontasuna, zabalera eta aniztasuna duen estaturik gabeko beste kulturarik. Nola iraun duen ikasi nahi izan nuen.

Zer aurkitu zenuen Bartzelonan, ia 22 urterekin heldu zinenean gero bizitza gehiena han pasatzeko?

Hiri txiki bat, Buenos Airesen aldean, zahar eta erabat itzalia. 1974. urtea zen. Dena lur azpian egiten zen. Baina mugitzen zen jendea horren gutxi zen, non bat ezagututa ate guztiak irekitzen zizkizuten.

Iragarpen bat egin zenuen 2007an: Kataluniako hizkuntza eta kultura bi belaunalditan galduko da. Oker zinen?

Hizkuntzarekiko kontzientzia baxuko garai batean ginen orduan. Nik esaten nuen: eskolak ez du hizkuntzarekiko kontzientzia ematen. Nire semearen belaunaldia boterera heltzen denean hizkuntzarenak egin du: litekeena da legeak egitea hizkuntza babestu gabe, horientzat elebitasuna kontu naturala delako. Izan ere, semeak dio gazteleraz egiten duela gazteleraz egiten diotenekin, eta katalana katalanez egiten diotenekin. Eta nik esaten diot: «Hara! Beti besteak aukeratzen du hizkuntza?». Txundituta geratzen da.

Nola aldatu da hizkuntzarekiko kontzientzia falta hori?

Katalanez gehiago egiten da gaur kalean duela bost urte baino, harrotasun katalana indartu egin delako. Gazteak berriz katalandu dira, burujabetzaren aldeko prozesuari esker. Horretan sartu ahala, harrotasunez berreskuratu dute hizkuntza eta nortasuna. Banderak, elastikoak... bost urte lehenago ukitu ere ez zituzten egiten.

Horregatik idatzi zenuen hiru urte geroago El retorn dels catalans (Katalanen itzulera)?

Bai. Independentziaren lehen galdeketen garaian idatzi nuen. Ikusi nuen Kataluniaren egitasmoa berriz katalandunon eskuetara itzulia zela, lehen aldiz urte luzez. Ordura arte, Bartzelona inguruko sozialistek zuten geure gizartearen lema. Ordutik, jatorri guztietako katalandunek, herrialdearekin konpromisoa dutenek, alegia, markatu dute zein den hortzemuga.

«Nahi dugun autonomia Portugalek duena da», idatzi zenuen gero.

Katalunia-Espainia harremana aztertu nuen. Kataluniak proposatzen duenean espazio propio bat izateko Espainiaren barruan, horrek beti muturrekoka erantzuten dio. Ezin da horrela ibili XXI. mendean. Kataluniako gizartea asko garatu da; dibortzio legea nahi dugu.

Epelegi ari gara euskaldunok Kataluniarekin?

Ez. Tenperatura ezberdina da bi herrialdeotan, eta ondo ari gara nor berean. Baina Kataluniakoak bidea urratuko du. Mariano Rajoyk ez dezala pentsa orain karpeta gorde, Ibarretxe 2 bat egin eta Artur Mas Puerto Ricora joango dela hitzaldiak ematera. Ez da gertatuko. Crònica de la independència liburuan, Katalunia independentziatik 30 urteren buruan nola egon zitekeen deskribatu nuen, modu positiboan. Jendeak esaten zidan: zein ongi dagoen Katalunia, ezta? Erantzuten nien: proposatzen dudan ezer ezin da egin autonomiaren barruan; ez dago eskuduntzarik. Amets egin nahi badugu, trabarik gabe egin beharko dugu, eta, gaur, Katalunia amets egiten ari da.


Tejeria eta San Kristobal kaleetako esperientzia baloratzeko galdeketa egiten ari dira

Egiako Tejeria eta San Kristobal kaleak oinezkoentzako izan ziren apirilaren 12tik 25era, eta esperimentuak askotariko iritziak azaleratu zituen. Orain, bi asteko esperientzia hori baloratu nahi dute sustatzaileek (Egia Bizirik auzo elkartea, Donostiako Udala eta EHUko Arkitektura Goi Eskola Teknikoa), eta galdeketa bat abiatu dute.

“Azterlan honen helburua ez da kale horiek oinezko izan behar duten ala ez erabakitzea, hainbat ikuspuntutatik auzoak dituen mugikortasun arazoren inguruan hausnartzea baizik”, nabarmendu dute antolatzaileek. Era berean, azpimarratu dute ahalik eta herritar gehienek parte hartzea nahi dutela, balorazio zabala egin ahal izateko. Galdetegia betetzeko, helbide honetan klikatu behar da, eta azaltzen diren galderak erantzun.


Sosen kontrola

Muga inguruan bizi garenok ohikoa dugu gure diru pitxarrak bi estatuetako bankuetako kontu korronteetan edukitzea. Alde batean lana, bestean etxea. Alde batean lansaria, bestean gastuak. Eta batetik besterako bidaian, bankuek komisioa hartzen dutenez likidoan garraiatzea zaigu merkeena. Aurreko astean Hendaiakoan sartu behar izan nuenez, hara egin nuen bi hilabeteko saria patrikan nuela. Leihatilara jo eta bertako langileak sosaren nondikakoa galdetu zidan. Nire haserrea adierazi aurrez, sosaren nondikakoa agiri batez frogatu beharko nuela, bestela, ezingo nuela sosa nire kontuan sartu esanda bidali ninduen. Gaur jakin dut Espainiako ogasunak diru beltzarentzat bidea libratu duela, bankura joan kontua ireki eta sosa sartu litekeela inongo agiririk gabe. Ez diotela inori ezer eskatuko, alegia. Hori bai, langile batek bildu lezakeenaz ez dute deus esaten, beltza behar du izan, pitxarra paketea baino patrikan kabitzen ez dena larruzko poltsa lepo behar duena. Ahal badut beste pitxar bat aurreratu larruzko poltsan sartu eta langile berarengana egin behar dut ea zer dioen. Eta dioenaren arabera sesioan sartzeko gogoa berdintzeari ekingo diot. Eta egingo dudanari eskandalua deituko diote.


Zirkoko protagonista bilakatu dira gaztetxoak

Zirkoan erabiltzen den tresneriarekin trebatzeko aukera izan da Aretxabaletako herriko plazan. Gaztetxo zein guraso, nor baino nor hobe aritu dira malabarista lanetan.


Elixabete Garmendia: Banaiz Bagara

Hiru argazkitako sekuentzia da hau. Lehenengoa konbentzionala, prentsaurreko batekoa. Hiru emakumezko eta bi gizonezko mahaian eserita, mikrofonak aurrean, eta erdi erdikoari jarriko diogu izena: Petra Elser da, alemaniar euskalduna.

Agian alemaniarra den aldetik ez die beldurrik izen luzeei, eta horrela BANAIZBAGARA elkartea lideratzen du, etorkinei euskara irakatsi eta euskal munduan sartzen laguntzeko sarea. Atzo egitasmo berri bat aurkeztu zuten: HIAHOKA, H-I-A-H-O-K-A, hi ahoka alegia, euskara kantuaren bidez lantzeko proiektua.

Bigarren argazkian kale estua bete kantari dago. Argazki oinak dio Tolosako kantujirako irudia dela. Jende heldu samarra da batez ere, kantujiretan izan ohi den bezala, eta tartean ageri dira gizon beltz kapeladuna eta hegoamerikarra izan zitekeen neska, kantuan biak ere.

Hirugarren argazkian Petra Elser eta hiru gizonezko daude; bata eskusoinua jotzen, beste bat -beltza hau ere- mikroa eskuan… atzean dagoen bafleak irudia soinuduna dela adierazten du.

BANAIZBAGARA elkarteak larunbat arratsaldeetan eta astean zeharreko iluntzeetan ematen ditu klaseak, lan ordutegietatik kanpora. Donostia inguruko zenbait herritan aritzen da: Andoainen, Hernanin, Lasarten, Urnietan, Villabonan… Azkoitiraino ere iritsi dira eta laster Beasain eta Tolosara zabalduko omen dira.

Klase bakoitza nazioarteko ordezkaritza baten modukoa da: marokoarra, aljeriarra, senegaldarra, brasileiroa, pakistandarra, mexikarra… eta guztiak doinu alemaniarra galdu ez duen irakaslearen esanetara. Gramatikatik urrun, fitxa bidezko metodo propio baten bidez erakusten die Elserrek beren burua aurkezten, non bizi diren eta zertan lan egiten duten kontatzen. Orain kantua gehitu dio bere metodoari Elserrek, elkarrekin kantuan aritzeak duen karga soziala kontuan hartuz.

Bide batez esango dizuet Petra Elser gai dela “Lili Marleen” sentitu bat kantatzeko bertso festa baten erdian.